'Alasan tak tahu, tidak akan diterima dan kekal kena tindakan' - KPDNHEP

KUALA LUMPUR, 1 Sept - 'Alasan tidak tahu, tidak akan diterima, dan kekal dikenakan tindakan.'Itu tegas Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam yang merujuk para peniaga sekiranya gagal meletakkan tanda harga pada barang yang dijual di premis mereka.Jelas beliau, tanda harga penting penting bagi memastikan peniaga mematuhi harga siling ayam, telur dan minyak masak yang ditetapkan oleh kerajaan."Pegawai-pegawai kita, penguat kuasa KPDNHEP dan pemantau harga juga akan memastikan mereka ini akan sentiasa mematuhi undang-undang yang kita tetapkan."Tetapi, sekiranya kita dapati peniaga-peniaga ini sengaja menggunakan alasan tidak tahu, kami tidak akan teragak-agak untuk mengambil tindakan undang-undang," katanya kepada RTM.

(Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam/FOTO fail FB KPDNHEP)

Tambah beliau, pengekalan harga siling ayam, telur dan minyak masak adalah bagi menjamin kestabilan harga barangan di pasaran sekali gus membantu menangani masalah kos sara hidup.Peniaga disaran sentiasa merujuk pengumuman rasmi kerajaan melalui laman web rasmi kementerian sebelum meletakkan tanda harga pada barangan yang dijual.Katanya, peniaga yang gagal meletakkan tanda harga atau senarai harga bagi barangan yang dijual merupakan kesalahan di bawah Perintah Kawalan Harga (Penandaan Harga Oleh Penjual Runcit) 1993.Bagi Bukan Pertubuhan Perbadanan (Individu) boleh dikenakan denda maksimum RM50,000 atau penjara 2 tahun atau kedua-duanya sekali manakala kompaun maksimum RM 25,000.Bagi Pertubuhan Perbadanan (Syarikat) boleh dikenakan denda maksimum RM100,000 dan kompaun maksimum RM50,000.Jika didapati ada peniaga yang tidak mematuhi undang-undang berkenaan dengan skim ini, pengguna boleh menyalurkan aduan kepada Kementerian ini melalui:1.Talian 03-8000 8000 1Malaysia One Call Centre (1MOCC)2. Pusat Arahan Penguatkuasaan (ECC) 1-800-886-8003. Aplikasi telefon pintar Ez ADU4. Emel ke alamat e-aduan[at]kpdnhep.gov.my5. SMS ke 15888 dengan menaip “KPDNHEP ADUAN <butiran aduan>”6. Lapor/hadir ke mana-mana pejabat KPDNHEP di seluruh negara.


PM lawat Kampung Iboi lokasi tragedi aliran puing

(Perdana Menteri, Datuk Seri Ismail Sabri Yaakob tiba di Lapangan Terbang Sultan Abdul Halim pagi tadi)

BALING, 1 Sept - Perdana Menteri Datuk Seri Ismail Sabri Yaakob melakukan lawatan kerja selama dua hari ke Kampung Iboi, Kupang di sini selepas kejadian bencana aliran puing yang meragut nyawa dan terjejas teruk pada awal Julai lalu.Sebaik tiba, Ismail Sabri melawat jambatan sementara jenis Bailey yang dibina Jabatan Kerja Raya (JKR) bersama Angkatan Tentera Malaysia (ATM) bagi menggantikan jambatan asal yang runtuh akibat dilanda arus deras tersebut.Kemudian, Perdana Menteri turun padang melawat tapak pembinaan rumah penduduk Kampung Sadek yang musnah akibat banjir.Ismail kemudiannya dijadual akan menghadiri Majlis Sambutan 65 tahun Kemerdekaan dan Majlis Doa Selamat Bencana Banjir di Teluk Durian. Pada majlis itu, Ismail akan menyampaikan bantuan kepada penduduk kampung yang terjejas akibat banjir serta beberapa kawasan lain di sekitar Mukim Kupang.  Orang kampung di sekitar kawasan itu akan menerima bantuan RM1,000 yang disalurkan oleh kerajaan persekutuan menerusi Agensi Pengurusan Bencana Negara (NADMA).

(Ismail Sabri dalam Lawatan Pasca Banjir Daerah Baling dan Majlis Doa Selamat Sempena Hari Kebangsaan 2022 hari ini)

Pada sebelah petang pula, Ismail yang juga Ahli Parlimen Bera akan merasmikan Pembangunan Berintegrasi Pusat Bekalan Gas dan Loji Janakuasa Pulau Bunting, Daerah Yan.  Manakala pagi esok, Ismail dijadual menghadiri Program Kenduri Rakyat Keluarga Malaysia peringkat Negeri Kedah di padang Sekolah Kebangsaan Kuala Nerang di Padang Terap.  Kemuncak lawatan pula, Perdana Menteri akan merasmikan Program Jelajah Aspirasi Keluarga Malaysia (JAKM) peringkat Negeri Kedah di perkarangan Stadium Darul Aman, Alor Setar, pada sebelah petang.


Keluarga Malaysia perlu kekal bersatu demi kestabilan negara, politik - PM

KUALA LUMPUR, 31 Ogos- Keluarga Malaysia perlu kekal bersatu padu demi kestabilan negara dan politik.Itu antara tiga pesanan Perdana Menteri, Datuk Seri Ismail Sabri Yaakob bersempena Sambutan Hari Kebangsaan 2022.Beliau berkata, selain itu amat penting buat rakyat Malaysia untuk mengekalkan identiti dan jati diri.Jelasnya, bentuk penjajahan ketika ini bukan lagi secara fizikal tetapi dari segi minda dan budaya."Kekalkan diri kita sebagai individu yang benar-benar merdeka kerana penjajahan baharu bukan secara bentuk fizikal seperti dulu tapi penjajahan baharu adalah melalui minda dan juga budaya. "Kita mesti kekalkan jati diri sebagai rakyat Malaysia yang mempunyai jati diri kita sendiri," katanya.

(Perdana Menteri ketika ditemu bual di NasionalFM hari ini)

Perdana Menteri berkata demikian ketika ditemu bual secara eksklusif di NasionalFM, di Angkasapuri hari ini.Tambah Ismail Sabri, sebarang kegagalan jangan dijadikan noktah untuk seseorang terus mencuba sehingga mencapai kejayaan.Hadir sama Menteri Komunikasi dan Multimedia, Tan Sri Annuar Musa; Ketua Setiausaha Kementerian Komunikasi dan Multimedia, Datuk Seri Mohammad Mentek dan Ketua Pengarah Penyiaran, Datuk Che Roslan Che Daud.


10,000 pengunjung banjiri Dataran Sejarah, Ayer Keroh

AYER KEROH, 31 Ogos- Walaupun sambutan Hari Kebangsaan di Melaka disambut secara sederhana tanpa sebarang perarakan, namun kemeriahannya tetap terasa dengan kehadiran masyarakat berbilang kaum di negeri itu.Kira-kira 10,000 Keluarga Malaysia membanjiri Dataran Sejarah, Ayer Keroh sejak jam 7.30 pagi tadi.Pelbagai aktiviti diatur pada program sambutan yang dihadiri Yang Dipertua Negeri, Tun Mohd Ali Mohd Rustam dan Ketua Menteri, Datuk Seri Sulaiman Md Ali.Antaranya, pemeriksaan kawalan kehormatan utama oleh Tun Mohd Ali, deklamasi sajak, persembahan padang serta nyanyian lagu patriotik. Turut diadakan upacara menaikkan Jalur Gemilang diiringi lagu Negaraku, diikuti bacaan ikrar Rukun Negara serta laungan merdeka sebanyak tujuh kali oleh ketua pembaca ikrar bersama orang ramai yang hadir.

(Persembahan sempena Sambutan Hari Kebangsaan 2022 Peringkat Negeri Melaka Di Dataran Sejarah Ayer Keroh/ FB Melaka Hari Ini)

Exco Perpaduan dan Penerangan Negeri, Ngwe Hee Sem berkata, kemeriahan berkenaan menunjukkan semangat perpaduan antara kaum di negara ini yang masih utuh."Kita gembira dengan kehadiran ramai anak jati Melaka pada pagi ini. Nampak semua bersemangat dan satu semangat patriotisme dari pelbagai kaum, semua bersama-sama meraikan sambutan Hari Kebangsaan peringkat Melaka," katanya.Sementara itu, rata-rata Keluarga Malaysia yang ditemui teruja dengan sambutan berkenaan selepas dua tahun ia tidak dapat dianjurkan kerana pandemik COVID-19.


Sambutan Hari Kebangsaan 2022 berjalan lancar, sambutan luar jangka

KUALA LUMPUR, 31 Ogos- Menteri Komunikasi dan Multimedia, Tan Sri Annuar Musa berpuas hati dengan sambutan Hari Kebangsaan 2022.Katanya, kesemua acara yang berlangsung telah berjalan dengan lancar seperti yang dirancangkan."Alhamdulillah semua acara perbarisan Hari Kebangsaan 2022 telah berjalan dengan baik dan lancar walaupun saya perlu mengakui kehadiran luar jangka dan ada sedikit kesesakan berlaku begitu juga ketika perarakan tadi."Lebih 20,000 peserta telah mengambil bahagian tapi yang pentingnya semua telah berjalan dengan baik bermula sampai ke akhir. Masa yang sesuai mengikut apa yang telah kita aturkan dapat kita selaraskan antara acara di lapangan terutama sekali yang paling susahnya nak selaraskan acara di darat dengan peawat yang terbang, sebab semuanya mesti tepat kepada saat-saat yang ditetapkan," kata Annuar di Dataran Merdeka di sini.Selain itu, beliau turut teruja dengan kehadiran Keluarga Malaysia yang luar biasa.Semangat yang dipamerkan jelas menunjukkan perpaduan dalam negara tetap utuh.

(Tan Sri Annuar bersama Perdana Menteri, Datuk Seri  Ismail Sabri (tengah) pada sambutan kemerdekaan negara ke 65)


Sambutan Hari Kebangsaan 2022 di Perlis meriah kehadiran 20,000 pengunjung

KANGAR, 31 Ogos- Lebih 20,000 pengunjung hadir memeriahkan perbarisan dan perarakan sempena sambutan Hari Kebangsaan 2022 peringkat negeri Perlis yang bertempat di Stadium Tuanku Syed Putra di Kangar semalam. Orang ramai yang terdiri daripada pelbagai lapisan masyarakat mula memenuhi ruang stadium dari jam 8 malam.Walaupun dalam suasana hujan pada permulaan majlis, pengunjung yang hadir setia menunggu sehingga tamat program sambutan itu.Sambutan diisi dengan perarakan dan perbarisan yang disertai oleh 58 kontijen yang terdiri daripada agensi kerajaan, Badan Bukan Kerajaan (NGO) dan Institusi Pendidikan Tinggi di negeri itu. Selain itu, pengunjung turut disajikan dengan beberapa persembahan daripada Angkatan Tentera Darat Malaysia antaranya persembahan anjing pengesan dan aksi lagak ngeri bermotosikal.

Majlis berkenaan disempurnakan Raja Perlis, Tuanku Syed Sirajuddin Jamalullail. Turut sama berkenan hadir Raja Perempuan Perlis Tuanku Tengku Fauziah Tengku Abdul Rashid. Baginda berdua turut diiringi oleh Raja Muda Perlis, Tuanku Syed Faizzuddin Putra Jamalullail dan Raja Puan Muda Perlis, Tuanku Hajah Lailatul Syahren Akashah Khalil. Sambutan diakhiri dengan dengan persembahan bunga api dan tujuh kali laungan merdeka.

(Raja Perlis, Tuanku Syed Sirajuddin Jamalullail (tengah) berkenan berangkat ke majlis)


ALOR SETAR, 31 Ogos- Lebih 20,000 orang hadir menyaksikan sambutan Hari Kebangsaan peringkat negeri Kedah di Dataran Medan Bandar di sini.Sambutan bermula 9.00 pagi sebaik keberangkatan tiba Sultan Kedah Al Aminul Karim Sultan Sallehuddin Sultan Badlishah dan Sultanah Kedah Sultanah Maliha Tengku Ariff diiringi Menteri Besar Datuk Seri Muhammad Sanusi Md Nor.Turut berangkat Tunku Mahkota Kedah Datuk Seri Diraja Tunku Shazuddin Ariff Sultan Sallehuddin, Tunku Bendahara Kedah Datuk Seri Diraja Tan Sri Tunku Abdul Hamid Thani Sultan Badlishah dan Tunku Temenggong Kedah Tan Sri Tunku Puteri Intan Safinaz Almarhum Sultan Abdul Halim Mu’adzam Shah.Sambutan bermula dengan istiadat pemeriksaan Kawalan Kehormatan Utama oleh Sultan Sallehuddin sebelum diteruskan dengan persembahan koir dan perbarisan kontinjen.Sebanyak 115 kontinjen melibatkan lebih 6,000 peserta daripada jabatan dan agensi kerajaan, sekolah, institusi pengajian tinggi, pasukan beruniform dan pertubuhan bukan kerajaan (NGO) menyertai perarakan dan perbarisan.Walaupun keadaan cuaca panas, pengunjung yang datang seawal pukul 7.00 pagi tidak berganjak bagi menyaksikan perbarisan kontinjen setelah dua tahun sambutan Hari Kebangsaan tidak diadakan berikutan pandemik COVID-19.

(Lebih 20,000 hadir sambutan Hari Kebangsaaan ke-65 di Kedah)


Sambutan Hari Kebangsaan kembali meriah

KUALA LUMPUR, 31 Ogos- Sambutan Hari Kebangsaan 2022 kembali meriah dengan kehadiran lebih 50,000 Keluarga Malaysia membanjiri Dataran Merdeka setelah 2 tahun ditangguh berikutan pandemik COVID-19.

Sambutan tahun ini menyaksikan pelibatan lebih 20,000 peserta persembahan dan perarakan, 76 haiwan dalam perkhidmatan, 369 aset darat dan 68 aset udara daripada pelbagai agensi.Acara bermula dengan ketibaan pembesar negara, sebelum keberangkatan tiba Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah dengan menaiki kereta kuda diraja sekitar pukul 8 pagi.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan menaiki Kereta Penarik Diraja  sempena Sambutan Hari Kebangsaan 2022 di Dataran Merdeka)

Ia disusuli lintasan hormat lima helikopter yang membawa Jalur Gemilang serta tembakan 14 das meriam melambangkan 14 negeri dalam Malaysia oleh 41 Bateri Istiadat Rejimen Artileri Diraja, diketuai Leftenan Kolonel Mohamad Asri Che Wil.Lagu Negaraku kemudian berkumandang serentak dengan acara menaikkan Jalur Gemilang, diikuti lagu tema Keluarga Malaysia Teguh Bersama yang didendangkan bersama oleh barisan artis tanah air dan semua yang hadir.Ini adalah julung kali nyanyian lagu Negaraku disampaikan oleh 12 artis tempatan semasa upacara menaikkan jalur gemilang diiringi 65 pemuzik Orkestra RTM pimpinan Pengarah Muzik, Datuk Mokhzani Ismail.Kemeriahan sambutan kali ini menunjukkan semangat perpaduan Keluarga Malaysia dan keterujaan dalam meraikan Hari Kebangsaan 2022.

(Pertunjukan udara bersempena sambutan Hari Kebangsaan ke-65)


Kebakaran: Empat gerai, sebuah khemah musnah

SAMARAHAN, 31 Ogos- Empat gerai menjual makanan dan sebuah khemah menjual pakaian di Pekan Sebuyau, Samarahan musnah dalam kebakaran pagi tadi.Pusat Gerakan Operasi Jabatan Bomba dan Penyelamat Sarawak menyatakan tiada laporan jiwa dilaporkan. Pasukan Bomba Sukarela (PBS) dan Balai Bomba dan Penyelamat (BBP) Sebuyau menerima panggilan kecemasan pada jam 4.45 pagi dan 4.49 pagi.Seramai enam anggota PBS dan empat anggota BBP bergegas ke lokasi bagi memadam kebakaran.Operasi pemadaman dilakukan dengan membentang 200 kaki satu pancutan air dan melakukan 'overhaul' bagi memastikan tiada lagi punca api.Punca kebakaran dan anggaran kerugian masih dalam siasatan.

(Tiada laporan jiwa dilaporkan dalam kebakaran)


Presiden Iraq mahu pilihan raya awal untuk tamatkan krisis

(Barham Saleh bercakap semasa sidang akhbar bersama dengan rakan sejawatannya dari Perancis selepas pertemuan mereka pada 28 Ogos 2021/AFP)

BAGHDAD, 31 Ogos- Presiden Iraq Barham Saleh mahu pilihan perundangan awal diadakan bagi menyelesaikan krisis politik yang mencetuskan pertempuran maut minggu ini, menyebabkan berpuluh-puluh kematian dan mencederakan ratusan lagi.

Pilihan raya awal, kurang setahun selepas pilihan raya lalu, merupakan tuntutan utama ulama Syiah Moqtada Sadr.

"Mengadakan pilihan raya baharu lebih awal mengikut konsensus nasional merupakan jalan keluar daripada krisis yang menyekat itu," kata Saleh dalam ucapannya.

"Ia menjamin kestabilan politik dan sosial dan bertindak balas kepada aspirasi rakyat Iraq," tambah beliau.

Saleh menyatakannya beberapa jam selepas penyokong Sadr berundur dari Zon Hijau Baghdad berikutan pertempuran hampir 24 jam.

Tiga puluh penyokong Sadr ditembak mati dan sekurang-kurangnya 570 yang lain cedera selepas pertempuran yang bermula pada Isnin lepas apabila penyokong setia Sadr menyerbu istana kerajaan berikutan pengumuman pemimpin mereka bahawa beliau akan berundur daripada politik.

Sadr dan penyokongnya telah menerajui gesaan agar parlimen dibubarkan dan pilihan raya perundangan baharu diadakan berikutan kemelut politik selama berbulan-bulan.

Bawah perlembagaan Iraq, parlimen hanya boleh dibubarkan dengan undi majoriti mutlak dalam dewan, berikutan permintaan satu pertiga timbalan menteri atau perdana menteri dengan kelulusan presiden.

Blok Sadr muncul daripada pilihan raya Oktober lalu sebagai yang terbesar dalam badan perundangan, dengan 73 kerusi, tetapi jauh daripada majoriti.

Sejak itu Iraq terperangkap dalam kebuntuan politik akibat perselisihan faham antara puak Syiah untuk membentuk pakatan.

Penyokong Sadr telah berminggu-minggu mengadakan aksi duduk di luar parlimen, selepas menyerbu kawasan perkarangan badan perundangan pada 30 Julai.

“Saya berterima kasih kepada pasukan keselamatan dan anggota Hashed al-Shaabi,” tambahnya.

Dalam twit kemudiannya, beliau menyeru pihak berkuasa supaya memberi pampasan kepada keluarga mangsa.

Selepas ucapan Sadr disiarkan secara langsung di televisyen, penyokongnya mula menurunkan khemah dan membersihkan Zon Hijau manakala pekerja perbandaran mula membersihkan peluru dan kelongsong peluru yang ditinggalkan berikutan pergolakan itu.

Pihak tentera telah menarik balik perintah berkurung di seluruh negara, dengan penghalang konkrit dikeluarkan dari jalan utama dan lalu lintas perlahan-lahan meneruskan aliran normalnya.

Perdana Menteri Mustafa al-Kadhemi berkata siasatan telah dilancarkan terhadap pergolakan itu dan beliau bersedia meletak jawatan jika kemelut politik berterusan. -AFP


Kadar biasiswa pelajar tajaan JPA sedang dikaji

(Ketua Pengarah Perkhidmatan Awam (KPPA) Datuk Seri Mohd Shafiq Abdullah/FOTO FB JPA)

PUTRAJAYA, 30 Ogos - Jabatan Perkhidmatan Awam (JPA) sedang mengkaji kadar biasiswa pelajar tajaan jabatan itu, selaras keputusan kerajaan meluluskan semakan semula kadar berkenaan.Ketua Pengarah Perkhidmatan Awam (KPPA) Datuk Seri Mohd Shafiq Abdullah, berkata JPA akan menyelaraskan kadar pembiayaan biasiswa di United Kingdom (UK)."Kita sedang bincang dengan MARA membabitkan pelajar tajaan MARA. Kita akan selaraskan dan akan umumkan dalam masa terdekat".Beliau berkata demikian kepada pemberita selepas Majlis Amanat Perdana Perkhidmatan Awam ke-18 (MAPPA XVIII) di sini, hari ini.

(KPPA Datuk Seri Mohd Shafiq Abdullah (kiri), Perdana Menteri Datuk Seri Ismail Sabri (dua dari kiri), KSN Tan Sri Mohd Zuki Ali (dua dari kanan), Presiden Cuepacs Datuk Adnan Mat (kanan)/FOTO Facebook Jabatan Perkhidmatan Awam)

Turut hadir menteri-menteri Kabinet antaranya Menteri Komunikasi dan Multimedia Tan Sri Annuar Musa. Hadir sama Ketua Setiausaha Negara Tan Sri Mohd Zuki Ali, Ketua Pengarah Perkhidmatan Awam Datuk Seri Mohd Shafiq Abdullah dan Presiden Kongres Kesatuan Pekerja Dalam Perkhidmatan Awam (Cuepacs) Datuk Adnan Mat.Semalam, Pengerusi Pasukan Khas Jihad Tangani Inflasi, Tan Sri Annuar Musa berkata, kerajaan meluluskan semakan semula kepada kadar biasiswa untuk semua pelajar di bawah Kementerian Pembangunan Luar Bandar, khususnya MARA sama ada dalam dan luar negara.


PEJASAMA sambut baik kenaikan KGT

KUALA LUMPUR, 30 Ogos - Presiden Kesatuan Pesara Kerajaan dan Swasta (PEJASAMA) Datuk Azih Muda menyambut baik langkah kerajaan menaikkan bayaran Kenaikan Gaji Tahunan (KGT) tambahan khas RM100 kepada 1.28 juta penjawat awam.Menurut Datuk Azih, pengumuman hari ini merupakan usaha terbaik daripada kerajaan untuk menaikkan tahap ekonomi penjawat awam ke arah yang lebih baik."Dengan inisiatif ini dapat meningkatkan lagi produktiviti kakitangan kerajaan dalam memberikan perkhidmatan cemerlang kepada negara."Sudah pasti dengan kenaikan ini dapat menambah pendapatan mereka," katanya kepada RTM di sini hari ini.

Berita berkaitan:-Enam insentif baharu buat penjawat awam'Durian runtuh' penjawat awam bermula Januari 2023


Enam inisiatif baharu buat penjawat awam

PUTRAJAYA, 30 Ogos - Perdana Menteri Datuk Seri Ismail Sabri Yaakob hari ini mengumumkan enam inisiatif baharu buat penjawat awam di seluruh negara bermula Januari depan.Antaranya tambahan khas RM100 dalam Bayaran Kenaikan Gaji Tahunan (KGT) dan pemberian Bantuan Khas Kewangan (BKK) Tahun 2023."Yang pasti penjawat awam tidak akan dilupakan kerana saya yakin bahawa ‘Penjawat Awam adalah Tonggak Aspirasi Keluarga Malaysia'," katanya pada Majlis Amanat Perdana Perkhidmatan Awam Ke-18 (MAPPA XVIII) di Pusat Konvensyen Antarabangsa Putrajaya (PICC) di sini hari ini.Berikut intipati ucapan dan pengumuman beliau di hadapan kira-kira lebih 4,000 anggota perkhidmatan awam dan ribuan lagi yang mengikuti secara langsung majlis itu secara dalam talian:-Pertama: Menaikkan kadar maksimum jumlah cuti rehat yang boleh dikumpulkan bagi tujuan award wang tunai (GCR) daripada 160 hari ke 180 hari.Dengan kenaikan kadar maksimum GCR ini, membolehkan cuti tersebut disimpan bagi tujuan award wang tunai di masa persaraan sekaligus meningkatkan tunai di tangan pada hari persaraan kelak.Kedua: Tambahan Kadar Cuti Rehat Khas sebanyak 5 hari menjadikan jumlah Cuti Rehat Khas 15 hari setahun kepada Pegawai Perkhidmatan Pendidikan yang telahberkhidmat melebihi 10 tahun.Tambahan Cuti Rehat Khas sebanyak 5 hari ini akan memberi manfaat kepada lebih kurang 500,000 guru bagi urusan-urusan yang mustahak dan kecemasan yang dibenarkan serta memberi peluang guru-guru mengumpul jumlah GCR yang lebih tinggi.Ketiga: Perluasan tafsiran ahli keluarga bagi kemudahan Cuti Tanpa Rekod (CTR) urusan kematian ahli keluarga terdekat.Jika sebelum ini cuti tanpa rekod bagi urusan kematian hanya tertakluk kepada kematian suami atau isteri, ibu kandung dan ibu mertua, bapa kandung dan bapa mertua serta anak sahaja, penambahbaikan tafsiran ahli keluarga diperluas kepada kematian yang melibatkan adik-beradik, nenek dan datuk bagi anggota perkhidmatan awam.

Keempat: Penambahbaikan pemberian pergerakan gaji tahunan kepada pegawai yang telah mencapai gaji maksimum.Kerajaan bersetuju menambahbaik Kadar Tetap sebanyak tiga peratus semasa yang diterima oleh pegawai yang mencapai gaji maksimum kepada suatu kadar baharu dan diseragamkan mengikut gred bagi semua klasifikasi perkhidmatan berkuat kuasa 1 Januari 2023. Kelima: Bayaran Kenaikan Gaji Tahunan (KGT) tambahan khas sebanyak RM100 untuk penjawat awam Gred 11 hingga Gred 56 dan akan dibayar mulai Januari 2023.Seramai 1.28 juta penjawat awam akan menerima manfaat ini dengan implikasi kewangan sebanyak RM1.5 bilion.Keenam: Bantuan Khas Kewangan (BKK) Tahun 2023.Anggota perkhidmatan awam Gred 56 ke bawah akan menerima BKK berjumlah RM700 dan RM350 bagi pesara Kerajaan dan veteran tidak berpencen yang akan diberi pada Januari 2023.Oleh itu beliau menggesa Jabatan Perkhidmatan Awam (JPA) menyegerakan kajian ke atas Sistem Saraan Perkhidmatan Awam dengan mengambil kira keseluruhan aspek modal insan merangkumi saraan dan perkhidmatan agar relevan dengan keadaan semasa serta kemampuan kewangan kerajaan."Sekali lagi saya ucapkan terima kasih kepada semua penjawat awam yang sentiasa memastikan jentera kerajaan bergerak dengan berkesan, melaksanakan dasar dan menjayakan setiap aspirasi kerajaan," katanya lagi.Berita gembira bagaikan 'durian runtuh' buat penjawat awam itu disambut dengan sorakan dan tepukan gemuruh daripada ribuan penjawat awam yang hadir secara fizikal.Turut hadir menteri-menteri Kabinet antaranya Menteri Komunikasi dan Multimedia Tan Sri Annuar Musa. Hadir sama Ketua Setiausaha Negara Tan Sri Mohd Zuki Ali, Ketua Pengarah Perkhidmatan Awam Datuk Seri Mohd Shafiq Abdullah dan Presiden Kongres Kesatuan Pekerja Dalam Perkhidmatan Awam (Cuepacs) Datuk Adnan Mat.

Antara berita berkaitan:-'Durian runtuh' penjawat awam bermula Januari 2023


'Durian runtuh' penjawat awam bermula Januari 2023

PUTRAJAYA, 30 Ogos - Penjawat awam Gred 11 hingga Gred 56 akan menerima bayaran Kenaikan Gaji Tahunan (KGT) tambahan khas sebanyak RM100 bermula Januari 2023.Perdana Menteri Datuk Seri Ismail Sabri mengumumkan berita gembira itu bersesuaian dengan kedudukan dan kewangan negara pada masa ini."Seramai 1.28 juta penjawat awam akan menerima manfaat ini dengan implikasi kewangan sebanyak RM1.5 bilion."Sebagai contoh, sebelum ini kadar KGT bagi gred 11 adalah RM80, maka pada tahun 2023, beliau akan menerima kadar KGT asas sebanyak RM80 dan tambahan khas sebanyak RM100 menjadikan jumlah KGT diterima pada tahun 2023 adalah sebanyak RM180," katanya pada Majlis Amanat Perdana Perkhidmatan Awam ke-18 di Pusat Konvensyen Antarabangsa Putrajaya (PICC) di sini hari ini.

(FOTO fail Facebook Jabatan Perdana Menteri)

Selain itu, Bantuan Khas Kewangan (BKK) juga menambahkan lagi senyuman buat penjawat awam di seluruh negara."Pada Januari 2023, anggota perkhidmatan awam Gred 56 ke bawah akan menerima BKK berjumlah RM700 dan RM350 bagi pesara Kerajaan dan veteran tidak berpencen.“Sekali lagi saya ucapkan terima kasih kepada semua penjawat awam yang sentiasa memastikan jentera Kerajaan bergerak dengan berkesan, melaksanakan dasar dan menjayakan setiap aspirasi Kerajaan,” jelasnya.


Hari Kebangsaan 2022: Demo ATM, PDRM, maskot animasi menanti Keluarga Malaysia

(23 ekor kuda akan mengiringi perarakan selepas 17 tahun tiada perarakan berkereta kuda)

KUALA LUMPUR, 30 Ogos- Kereta berhias menampilkan 26 maskot watak animasi terkenal tempatan merupakan antara tarikan Perarakan Hari Kebangsaan 2022 yang bakal berlangsung di Dataran Merdeka, esok.Ketua Setiausaha Kementerian Komunikasi dan Multimedia, Datuk Seri Mohammad Mentek berkata selain itu demontrasi oleh Angkatan Tentera Malaysia dan Polis Diraja Malaysia juga akan menampilkan elemen kejutan untuk Keluarga Malaysia. Rakyat Malaysia juga akan menyaksikan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah diarak menaiki kereta kuda diraja.23 ekor kuda akan mengiringi perarakan selepas 17 tahun tiada perarakan berkereta kuda. "Jadi ini merupakan satu konsep keterangkuman dan kebersamaan dan kita bersyukur kita dapat menyambut insya-Allah sambutan Hari Kebangsaan dalam suasana meriah yang dapat memberi keseronokan khsusunya kepada Keluarga Malaysia yang hadir," kata Mohammad selepas menjadi tetamu Program Bicara Naratif di Angkasapuri.Tambahnya, buat julung kalinya Orkestra RTM akan mengiringi setiap persembahan. 50,000 pengunjung disasar menghadiri acara besar-besaran dan penuh kelainan ini.

(Datuk Seri Mohammad selapas menjadi tetamu Program Bicara Naratif di Angkasapuri)


Sistem pembekalan elektrik negara akan diperbaharu

KUALA LUMPUR, 30 Ogos- Program dan pembaharuan sistem pembekalan elektrik negara bakal dilaksana sebagai langkah awal merancakkan komitmen negara dalam peralihan tenaga.Perdana Menteri, Datuk Seri Ismail Sabri Yaakob ketika menyatakan komitmen itu berkata, kerajaan meluluskan peruntukan dan pengagihan semula kuota tenaga boleh baharu (TBB) sebanyak 1,200 megawat (MW) bagi sumber solar. Sehubungan itu, dijangkakan 14,000 peluang pekerjaan dan nilai pelaburan baharu berjumlah RM6 bilion dapat diwujudkan bagi menyokong pembangunan industri TBB negara."Pertama, meluluskan peruntukan dan pengagihan semula kuota TBB sebanyak 1,200 MW bagi sumber solar. Kuota baharu ini akan diagihkan untuk pelaksanaan program bawah mekanisme sedia ada, termasuk Susunan Penghantaran Baharu Yang Dipertingkat (NEDA) dan program pemasangan solar di bumbung bangunan," kata beliau."Penerokaan kaedah pelaksanaan program TBB baharu seperti pembangunan taman solar, pembekalan elektrik untuk tujuan pusat-pusat data baharu serta penjanaan hidrogen hijau dan sebagainya,"kata Ismail Sabri semasa berucap merasmikan Persidangan Tenaga Lestari Antarabangsa (ISES) Kelima 2022, di sini.

(Datuk Seri Ismail Sabri berucap merasmikan Persidangan Tenaga Lestari Antarabangsa (ISES) Kelima 2022)

Pelaksanaan program dan pembaharuan sistem pembekalan elektrik negara antara lain termasuk melaksanakan inisiatif perintis pembangunan Pulau Tenaga Hijau di Pulau Redang, Pulau Perhentian di Terengganu dan Pulau Tioman, Pahang.Selain itu membangunkan kerangka Sijil Tenaga Boleh Diperbaharu Kebangsaan dan menetapkan kerangka perundangan kawal selia keselamatan pembangunan infrastruktur pengecasan kenderaan elektrik.


Manfaat kelebihan dimiliki, rangsang pembangunan industri tenaga lestari - PM

(Perdana Menteri merasmikan Persidangan Tenaga Lestari Antarabangsa kelima (ISES) 2022 di Pusat Konvensyen Kuala Lumpur hari ini)

KUALA LUMPUR, 29 Ogos- Semua pihak berkepentingan diseru memanfaatkan kelebihan daya saing dimiliki Malaysia untuk merangsang perkembangan dan pembangunan industri tenaga lestari.Tujuannya bagi menyokong aspirasi negara ke arah neutral karbon pada tahun 2050.Menurut Perdana Menteri, Datuk Seri Ismail Sabri Yaakob trend semasa dunia dilihat begitu agresif dalam mengurangkan jejak karbon dan memberi impak perkembangan cukup positif buat negara.Tumpuan dan fokus kepada pembangunan tenaga lestari dapat menarik pelaburan hijau dan bernilai tinggi ke dalam negara ini, selaras kehendak semasa masyarakat global."Saya difahamkan bahawa peningkatan penjanaan bekalan elektrik dari sumber tenaga boleh baharu ataupun TBB serta amalan penggunaan tenaga secara cekap dan berhemah merupakan dua aspek penting dalam menangani isu perubahan iklim dunia. "Penekanan terhadap kedua-dua aspek pembangunan tenaga lestari ini merupakan langkah penyahkarbon turut mendominasi serta mencorak hala tuju pembangunan geopolitik, ekonomi, pelaburan dan perdagangan dunia semasa," katanya.

Perdana Menteri berucap merasmikan Persidangan Tenaga Lestari Antarabangsa kelima (ISES) 2022 di Pusat Konvensyen Kuala Lumpur, (KLCC), di sini hari ini.


RM2.38 juta diperuntuk bagi pembangunan PPD Panching

KUANTAN, 28 Ogos- Kawasan Panching di Kuantan akan dinaik taraf dengan pelbagai potensi kemajuan menerusi projek Pembangunan Pusat Pertumbuhan Desa (PPD) seliaan Perbadanan Kemajuan Negeri Pahang (PKNP).  Menurut Timbalan Menteri Kewangan I, Datuk Mohd Shahar Abdullah, RM2.38 juta telah diperuntuk bagi pembangunan PPD Panching.Beliau menjelaskan, proses pembangunan itu seiring pelaksanaan projek Laluan Rel Pantai Timur (ECRL) yang dijangka siap pada 2026.

(Timbalan Menteri Kewangan I, Datuk Mohd Shahar Abdullah)

"Memastikan pembangunan usahawan di kawasan luar bandar ini dapat kita susun kembali supaya mereka lebih berdaya saing bagi memenuhi keperluan yang ada pada hari ini dan keperluan pada masa akan datang."Sudah pasti projek pertumbuhan desa ini akan menjadi satu pintu masuk kepada Bandar Sungai Lembing dan sudah pasti bila jadi pintu masuk ini. Kita perlu menyiapkan segala kemudahan bagi memastikan pintu masuk ini nampak lebih meraikan pelancong-pelancong yang bertambah apabila siap sahaja projek jajaran kereta api elektrik pantai timur yang akan siap pada 2026", katanya.Beliau yang juga Ahli Parlimen Paya Besar berkata demikian kepada media selepas merasmikan Majlis Pecah Tanah Projek PPD Panching di Kampung Atong, Panching.


Kastam Johor rekod nilai sitaan hampir RM5 juta

JOHOR BAHRU, 28 Ogos- Jabatan Kastam Johor merekodkan nilai sitaan hampir RM5 juta, menerusi tujuh serbuan melibatkan minuman keras, rokok, air zam zam palsu dan motosikal berkuasa tinggi, bermula Jun hingga Ogos tahun ini. Pengarahnya, Sazali Mohamad memaklumkan, RM2.8 juta daripadanya membabitkan minuman keras.

Menurut beliau, 192,683 botol dan tin minuman keras diseludup dari China. Manakala lapan motosikal berkuasa tinggi tidak memiliki cukai kastam dibawa masuk dari Singapura. Sementara bagi kes air zam-zam, pemilik premis warga tempatan menjadikan kilang tidak berdaftar sebagai lokasi pembuatan minuman tersebut."Secara spesifiknya kedai mana, kami belum tahu. Mengikut hasil siasatan ia memang tujuannya untuk pasaran tempatan dan beroperasi dalam enam bulan", katanya.Kes disiasat mengikut Seksyen 135 Akta Kastam 1967.


Kembara Marang-Cameron Highlands YADIM, pamer semangat cintakan agama, negara

MARANG, 28 Ogos- Yayasan Dakwah Islamiah (YADIM) Terengganu menganjurkan Program Kembara Marang-Cameron Highlands.Disertai 30 anak muda dari Marang, peserta mengambil peluang tersebut menzahirkan semangat cintakan agama dan negara menjelang hari kebangsaan.Menurut Pengarah YADIM Terengganu, Nasrul Hadi Saidin turut diadakan Santai Ilmu dan gotong royong membersih masjid di Cameron Highlands dan ziarah kebajikan. Program dengan kerjasama Agensi Anti Dadah Kebangsaan (AADK) negeri itu sebagai serampang dua mata untuk memupuk semangat cintakan negara sambil berdakwah dan berekreasi. "Sambutan Hari Kebangsaan akan berlalu begitu sahaja jika tidak diisi dengan sesuatu, jadi YADIM sebagai sebuah agensi di bawah Jabatan Perdana Menteri (JPM) dan dan AADK di bawah KDN membuahkan hasil apabila kami mengadakan aktiviti kebajikan termasuk membersihkan masjid di Cameron Highlands ini," katanya.

(Pengarah YADIM Terengganu, Nasrul Hadi Saidin)

Sementara itu pegawai agama daerah Cameron Highlands, Saiful Idham Zaimi menyambut baik usaha yang dilakukan.  "Cuma kita perlu meningkatkan lagi beberapa perkara supaya ke arah menyatupadukan atau kedamaian dalam kalangan masyarakat di Malaysia ini," ujarnya.

Program seumpama diharap akan dapat diteruskan pada masa akan datang dengan melibatkan selebriti tempatan.


Persembahan memukau Hari Kebangsaan 2022 menanti Keluarga Malaysia Rabu ini

(Sebahagian peserta dari Jabatan Kesenian dan Kebudayaan Negeri Sembilan (JKKNS) menjalani latihan dan persiapan akhir untuk persembahan sempena sambutan Hari Kebangsaan Ke-65 pada 31 Ogos ini, hari ini/FOTO BERNAMA)

KUALA LUMPUR, 27 Ogos - Penantian dua tahun Keluarga Malaysia untuk beramai-ramai hadir ke acara sambutan Hari Kebangsaan secara fizikal dan besar-besaran, bakal berakhir apabila acara bagi memperingati tarikh keramat negara itu menggegarkan Dataran Merdeka, Rabu ini.Ramai pastinya merindui suasana kemeriahan sambutan Hari Kebangsaan dan menantikan perarakan pelbagai kontinjen penuh warna-warni, kenderaan berhias, jentera serta aset keselamatan negara, selain persembahan muzikal, sekali gus menyemarakkan semangat kemerdekaan yang dikecapi negara sejak 1957.Uniknya tahun ini, acara penuh gilang gemilang itu menjanjikan beberapa kejutan dan kelainan dalam persembahan serta pertunjukan, termasuk pembabitan jumlah kontinjen serta aset yang banyak, bersedia untuk memukau kira-kira 50,000 pengunjung yang dijangka hadir memeriahkan suasana sambutan Hari Kebangsaan 2022 ini.Pengarah Bahagian Pengembangan Seni Budaya, Jabatan Kebudayaan dan Kesenian Negara (JKKN), Rosnan Nordin, berkata JKKN yang diberi tanggungjawab bagi pengurusan acara itu menjanjikan pengisian yang berbeza berbanding acara tahun sebelum ini, yang dilaksanakan di Putrajaya secara sederhana akibat pandemik COVID-19.Beliau berkata, selaras tema sambutan iaitu #KeluargaMalaysia Teguh Bersama, JKKN bersama agensi terbabit akan memastikan pengisian acara pada 31 Ogos ini bukan sekadar menterjemahkan tema itu, malah mempamerkan semangat Keluarga Malaysia."Setiap tahun, orang ramai menantikan apa persembahan dan pertunjukan dipamerkan… lebih-lebih lagi tahun ini selepas dua tahun tiada sambutan secara besar-besaran, mereka merindui suasana sambutan Hari Kebangsaan dan ini cabaran kita untuk menepati jangkaan serta harapan mereka yang hadir."Sambutan kali ini, kita bawa pelbagai pengisian yang berbeza, luar jangka dan unik agar semangat kemerdekaan itu dapat diterjemah dan dirasai rakyat sama ada yang hadir ke Dataran Merdeka mahupun mereka yang menonton di televisyen," katanya.Acara pada 31 Ogos akan dimulakan dengan ketibaan rasmi pembesar negara, sebelum keberangkatan tiba Yang di-Pertuan Agong, Al-Sultan Abdullah Riíayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah, dengan menaiki kereta kuda diraja.Ia diikuti lintasan hormat pesawat membawa Jalur Gemilang serta tembakan 14 das meriam yang menjadi antara acara tradisi sambutan Hari Kebangsaan.Rosnan berkata, jumlah kontinjen terbabit perarakan kali ini bertambah apabila untuk pertama kali 27 kementerian menghantar kontinjen masing-masing, selain penyertaan agensi unit beruniform dan pihak swasta yang menjadikan secara keseluruhan membabitkan penyertaan hampir 16,000 peserta.Perarakan kontinjen bermula dengan pembawa bendera Jalur Gemilang gergasi dan diikuti dengan 1,000 pembawa Jalur Gemilang dan bendera negeri-negeri, seterusnya kontinjen daripada semua kementerian.Segmen perarakan diteruskan dengan lintasan kontinjen motosikal berkuasa besar, kontinjen Orang Asal, diikuti dengan dua unit bas yang membawa wira dan wirawati sukan negara, selain kereta vintage yang membawa tokoh tempatan dan selebriti serta diiringi kumpulan pancaragam.Lebih menarik, penonton akan disajikan dengan lintasan kereta berhias atau float daripada kontinjen pihak swasta dan syarikat berkaitan kerajaan (GLC) seperti kereta berhias gabungan syarikat telekomunikasi tempatan serta float yang membawa replika satelit MEASET yang menjadi antara tumpuan utama pada hari berkenaan.

(Jet pejuang Tentera Udara Diraja Malaysia (TUDM) melakukan lintas hormat pada sesi raptai sambutan Hari Kebangsaan 2022 di Dataran Merdeka hari ini/FOTO BERNAMA)

Acara Hari Kebangsaan pastinya tidak lengkap tanpa pertunjukan jentera dan aset ketenteraan dan keselamatan, malah ini menjadi segmen kemuncak dinantikan Keluarga Malaysia Rabu ini.Menurut Rosnan, jumlah aset dan jentera yang hampir mencecah 200 unit terdiri daripada jentera darat, marin dan udara yang akan dipertontonkan kepada pengunjung kali ini, antara terbanyak serta dilengkapi dengan kamera khas yang memberikan gambaran dari dalam jentera itu."Pada hari berkenaan, pertunjukan udara membabitkan aset TUDM akan memukau penonton dengan mempamerkan skil penerbangan rendah dan banyak lagi kejutan lain," katanya.Antara persembahan menarik lain termasuk pertunjukan formasi manusia serta barisan artis jemputan seperti Aina Abdul, Amir Masdi dan Alif Satar.Orang ramai diminta hadir awal pada 31 Ogos ini di Dataran Merdeka selain membawa Jalur Gemilang untuk bersama-sama memeriahkan sambutan Hari Kebangsaan 2022 itu. – BERNAMAPhoto caption: Sebahagian peserta dari Jabatan Kesenian dan Kebudayaan Negeri Sembilan (JKKNS) menjalani latihan dan persiapan akhir untuk persembahan sempena sambutan Hari Kebangsaan Ke-65 pada 31 Ogos ini, hari ini.Jet pejuang Tentera Udara Diraja Malaysia (TUDM) melakukan lintas hormat pada sesi raptai sambutan Hari Kebangsaan 2022 di Dataran Merdeka hari ini. - BERNAMA


46,426 usahawan wanita ikuti Program Wanita Bangkit@KPWKM sejak 1 Sept lalu

SEPANG, 27 Ogos - Kementerian Pembangunan Wanita, Keluarga dan Masyarakat (KPWKM) berjaya mengumpul 46,426 usahawan wanita bagi mengikuti Program Keusahawanan Wanita Bangkit@KPWKM sejak dilancarkan pada 1 Sept lepas.Menteri Pembangunan Wanita, Keluarga dan Masyarakat Datuk Seri Rina Mohd Harun berkata jumlah tersebut amat memberangsangkan terutamanya selepas peralihan negara daripada fasa pandemik ke endemik.“Wanita Bangkit@KPWKM lahir daripada situasi pandemik COVID-19 yang memberi kesan kepada kehidupan masyarakat termasuk golongan wanita dalam pelbagai aspek terutamanya kewangan.“Inisiatif ini selaras dengan aspirasi kerajaan iaitu dasar tiada sesiapa yang tertinggal dan untuk menyokong serta menjamin kehidupan golongan yang terjejas khususnya wanita,” katanya kepada pemberita selepas melancarkan Karnival Kerjaya dan Keusahawanan Wanita Bangkit@KPWKM di sini hari ini.

(Rina Mohd Harun merasmikan Karnival Kerjaya dan Keusahawanan Wanita Bangkit@KPWKM di Dewan Serbaguna Bandar Baru Salak Tinggi/FOTO FB Rina Harun)

Menurutnya inisiatif itu yang diwujudkan bagi membantu wanita dalam menghadapi cabaran pascapandemik, dibahagikan kepada dua kaedah iaitu menerusi sektor formal dan tidak formal.Rina turut menasihatkan golongan wanita agar sentiasa bersemangat dalam menempuhi pelbagai cabaran selain berani untuk berdikari mencari sumber pendapatan.Mengenai Karnival Kerjaya dan Keusahawanan Wanita Bangkit@KPWKM, Rina berkata lebih 15,000 peluang pekerjaan pelbagai sektor ditawarkan oleh kira-kira 40 majikan sepanjang program sehari itu.Katanya karnival itu memberi fokus kepada aktiviti penjanaan pendapatan dengan menghubungkan wanita kepada platform yang menawarkan peluang pekerjaan, perniagaan atau keusahawan.“KPWKM ingin membuka seluas-luasnya peluang kerjaya kepada semua lapisan masyarakat khususnya golongan wanita. Melalui karnival ini juga ada sesi perkongsian tips dan nasihat daripada usahawan berjaya,” katanya.Rina berkata KPWKM menyasarkan 59 peratus penyertaan wanita dalam pasaran kerja menjelang 2025. - BERNAMA


Kabinet setuju dua akta berkenaan komunikasi dipinda

KUALA LUMPUR, 27 Ogos- Kabinet semalam bersetuju agar Akta Komunikasi dan Multimedia 1998 (Akta 588) dan Akta Suruhanjaya Komunikasi dan Multimedia Malaysia 1998 (Akta 589) sedia ada dipinda bagi memberikan peruntukan undang-undang yang lebih kukuh dalam mendepani ancaman keselamatan siber.Menteri Komunikasi dan Multimedia Tan Sri Annuar Musa berkata cadangan pindaan itu dibentangkan beliau kepada Kabinet semalam dan telah dipersetujui.“Diharap pada persidangan Parlimen akan datang, kami boleh bentangkan pindaan kedua-dua akta. Antara lain pindaan itu adalah untuk memperkukuh dan mempunyai peruntukan yang mencukupi bagi melaksanakan aspek keselamatan siber,” katanya.Beliau berkata demikian dalam sidang media selepas melancarkan Pusat Siber Lakuran Axiata bersempena Celcom Business Tech Week Showcase 2022 di ibu pejabat Celcom, di sini hari ini.Annuar berkata pindaan itu amat diperlukan kerana ekosistem perkhidmatan telekomunikasi negara kini berdepan dengan ancaman penipuan dalam talian dan penggodaman oleh individu tidak bertanggungjawab. Katanya disebabkan ancaman itu, minggu lepas beliau juga telah menjemput Lembaga Pengarah daripada empat entiti di bawah kementeriannya untuk berbincang secara holisitik mengenai isu keselamatan siber.Keempat-empat entiti itu ialah Suruhanjaya Komunikasi dan Multimedia (MCMC), Perbadanan Ekonomi Digital Malaysia (MDEC), Cyber Security Malaysia (Cyber Security) dan Jabatan Perlindungan Data Peribadi (JPDP).“Perbincangan ini adalah untuk memberi gambaran, persepektif dan harapan saya sebagai menteri yang dipertanggungjawabkan kerana saya rasakan masih belum cukup, masih ada lagi ikhtiar yang boleh dilakukan, dan orang ramai perlukan suatu bentuk jaminan yang boleh melindungi mereka.“Jadi melalui perbincangan ini saya nak tengok pelbagai sudut pendekatan yang boleh diambil terhadap kes-kes mangsa scammer (penipu) dan bermacam-macam lagi,” katanya.

Sementara itu, beliau yang juga Pengerusi Pasukan Khas Jihad Tangani Inflasi berkata perlu ada sebuah agensi yang boleh membantu kerajaan mengawal data-data berkenaan bekalan makanan seperti ayam agar ia tidak berterusan mengalami gangguan pada masa depan. Katanya untuk mendapatkan data itu, agensi berkenaan mungkin boleh memanfaatkan kewujudan teknologi seperti 5G dan Internet Benda (IoT) bagi melaksanakan aplikasi tertentu. -BERNAMA


Keputusan kes Rosmah tular, Pejabat Ketua Pendaftar Mahkamah buat laporan polis

KUALA LUMPUR, 27 Ogos- Pejabat Ketua Pendaftar Mahkamah Persekutuan Malaysia telah membuat laporan polis berhubung laporan sebuah portal berita yang menyiarkan dokumen didakwa keputusan perbicaraan kes rasuah Datin Seri Rosmah Mansor.Pejabat itu dalam kenyataan hari ini memaklumkan tindakan dibuat berikutan laporan yang disiarkan Portal Malaysia Today bertajuk ‘Rosmah Mansor Will Be Pronounced Guilty On 1st September 2022’ dan ‘Download Or View The 71-Page Judgement And Guilty Verdict On Rosmah Mansor Here’ yang dikeluarkan semalam.“Perbuatan itu merupakan suatu tindakan sengaja untuk menjejaskan integriti pengoperasian mahkamah dan pentadbiran keadilan. Sehubungan itu, satu laporan polis telah dibuat berkenaan laporan portal tersebut,” menurut kenyataan itu.

Kenyataan itu juga menegaskan bahawa badan kehakiman tidak akan diganggu-gugat oleh perbuatan yang menyalahi undang-undang dan tidak bertanggungjawab bagi menjejaskan integriti sistem kehakiman negara.Mahkamah Tinggi menetapkan 1 Sept ini untuk keputusan kes rasuah Rosmah membabitkan projek solar hibrid bagi 369 sekolah luar bandar di Sarawak bernilai RM1.25 bilion.


Dagangan eksport Johor meningkat lebih 42% bulan lepas

JOHOR BAHRU, 27 Ogos- Dagangan eksport Johor mencatatkan peningkatan tertinggi sebanyak RM9.3 bilion (42.6%) kepada RM31.1 bilion pada Julai lepas.Menteri Besar Johor Datuk Onn Hafiz Ghazi berkata ini menunjukkan jumlah pengeluaran produk yang tinggi daripada perniagaan di Johor serta merupakan indikasi kepada jumlah dan peluang pekerjaan di negeri ini.Katanya nilai import Johor turut meningkat RM7.1 bilion (40.8%) kepada RM24.4 bilion bagi tempoh yang sama dan ini menunjukkan permintaan domestik yang tinggi dalam ekonomi negeri yang sedang berkembang.“Selain jumlah pelaburan yang kian meningkat masuk ke Johor, angka sebegini akan menyuntik lagi semangat kerajaan negeri untuk terus memacu pembangunan agar negeri ini kekal menjadi antara penyumbang utama kepada ekonomi negara,” katanya dalam hantaran menerusi laman Facebook rasminya hari ini.

Onn Hafiz mengucapkan syabas kepada pihak swasta dan awam yang telah bertungkus-lumus dalam memastikan Johor terus menjadi negeri dagangan yang ulung. “Semoga semua usaha ini akan membantu Johor mencapai status maju menjelang 2030, sekali gus menyumbang kepada kesejahteraan hidup rakyat pada masa akan datang,” katanya. -BERNAMA


16 kru kapal hanyut di perairan Pulau Pemanggil terselamat

MERSING, 27 Ogos- Seramai 16 kru kapal yang hanyut bersama bot penumpang selama dua hari di laut berjaya diselamatkan Agensi Penguatkuasaan Maritim Malaysia, Zon Maritim Mersing, di perairan Pulau Pemanggil, kira-kira pukul 5 petang semalam. Semua mereka ditemukan di kedudukan lima batu nautika Barat Daya Pulau Pemanggil. Menurut Pengarah Zon Maritim Mersing, Komander Maritim Khairul Nizam Misran, maklumat diterima mendapati, semua kru kapal itu hanyut selepas bot penumpang yang dinaiki ketika dalam perjalanan ke Pulau Batam kehabisan minyak. Semua mereka diturunkan dari kapal pada 24 Ogos lalu, dan menaiki bot penumpang berkenaan sebelum hanyut. Kru kapal yang terdiri daripada tujuh warga Indonesia, enam warga Sri Lanka dan tiga warga India itu merupakan kru kapal dagang MT Voras yang berdaftar di Emiriah Arab Bersatu (UAE). Mereka dibawa ke Jeti Maritim Malaysia Teluk Gading untuk menjalani pemeriksaan kesihatan dan siasatan.

(Kru kapal yang hanyut diselamatkan Agensi Penguatkuasaan Maritim Malaysia, Zon Maritim Mersing di perairan Pulau Pemanggil)


Ismail Sabri deklamasi puisi untuk sampaikan mesej cintakan negara

(Perdana Menteri, Datuk Seri Ismail Sabri Yaakob mendeklamasikan puisi bertajuk Keluarga Malaysiapada Malam Kemuncak Jelajah Puisi Merdeka Keluarga Malaysia 2022)

KUALA LUMPUR, 27 Ogos - Inti pati yang diketengahkan adalah sama namun pendekatannya sedikit berbeza apabila Perdana Menteri, Datuk Seri Ismail Sabri Yaakob malam tadi memilih untuk berpuisi bagi menyampaikan mesej kecintaannya pada negara.  Sebelum mendeklamasikan puisi berjudul ‘Keluarga Malaysia’ hasil nukilannya sendiri, Ismail Sabri memohon maaf jika terdapat masalah dalam penyampaian beliau pada Malam Kemuncak Jelajah Puisi Merdeka Keluarga Malaysia 2022 yang turut dihadiri Menteri Komunikasi dan Multimedia, Tan Sri Annuar Musa. “Saya minta maaf kalau ada masalah, saya baru belajar dari cikgu,” katanya sebelum melontarkan bait-bait puisi yang menjentik kepentingan mempertahan sifat toleransi, hormat-menghormati serta cintakan negara dalam diri rakyat walaupun berbeza kepercayaan agama dan kaum.

(Perdana Menteri, Datuk Seri Ismail Sabri Yaakob mendeklamasikan puisi bertajuk Keluarga Malaysia pada Malam Kemuncak Jelajah Puisi Merdeka Keluarga Malaysia 2022)

Majlis kira-kira dua jam itu turut diserikan dengan pelancaran koleksi Lagu Puisi Keluarga Malaysia oleh Perdana Menteri serta persembahan pembukaan oleh Razali Mohd Yusof, Dr Jessica Ong Hai Liaw dan Dr Raja Rajeswari Seetha Raman disusuli deklamasi puisi bertajuk ‘Kita Jagai Merdeka’ oleh Presiden Persatuan Penyair Malaysia (Penyair), Datuk Rahman Shaari yang diumumkan sebagai Sasterawan Negara Ke-15 pada 22 Jun lepas.Program jelajah puisi itu anjuran bersama Penyair, Institut Kepimpinan Kamarzaman, Dewan Bahasa dan Pustaka serta Hotel Royale Chulan.Siri pertama jelajah itu bermula di Universiti Putra Malaysia pada 8 Ogos lepas diikuti Universiti Malaysia Perlis (13 Ogos) dan Universiti Malaysia Sarawak (20 Ogos) manakala penutupnya akan berlangsung di Universiti Malaysia Sabah pada 14 Sept depan iaitu dua hari menjelang tarikh sambutan Hari Malaysia 2022. -BERNAMA


Belanjawan 2023 dibentang 7 Oktober, perubahan tiada kaitan PRU ke-15

KUALA LUMPUR, 26 Ogos- Rang Undang-undang (RUU) Perbekalan (Belanjawan) 2023 yang sepatutnya dibentangkan pada 28 Oktober akan dibentang tiga minggu lebih awal iaitu pada 7 Oktober depan.Bagaimanapun, Menteri di Jabatan Perdana Menteri (Parlimen dan Undang-undang) Datuk Seri Dr. Wan Junaidi Tuanku Jaafar menafikan perubahan tersebut ada kaitan dengan Pilihan Raya Umum (PRU) ke-15.Jelas beliau, belanjawan itu akan dibentang pada sesi sidang Mesyuarat Ketiga Penggal Kelima Parlimen ke-14 (2022) yang bermula pada 3 Oktober ini."Perdana Menteri guna kuasa di bawah Peraturan Mesyuarat 11(2) Peraturan-Peraturan Majlis Mesyuarat Dewan Rakyat.Pada pagi ini saya bentangkan kertas nota Kabinet untuk memaklumkan kepada Jemaah Menteri bahawa tarikh itu telah ditukarkan, persidangan Dewan Rakyat ditukar kepada 3 Oktober, Belanjawan pula dibentang pada 7 Oktober," katanya ketika dihubungi RTM.

(Datuk Seri Dr. Wan Junaidi Tuanku Jaafar)

Jelas beliau, menurut takwim sebelum ini persidangan Dewan Rakyat sepatutnya bermula pada 26 Oktober hingga 15 Disember.Manakala bagi Dewan Negara, persidangan bermula dari 8 hingga 21 Disember.Perubahan takwim tersebut dilakukan bagi membolehkan pembentangan Belanjawan 2023 dipercepatkan.Terdahulu Perdana Menteri, Datuk Seri Ismail Sabri Yaakob memaklumkan langkah mempercepatkan tarikh pembentangan belanjawan negara adalah perkara biasa.Beliau menyatakannya ketika ditanya berkenaan beberapa laporan media sebelum itu yang mengatakan Belanjawan 2023 akan dibentangkan lebih awal."Perkara biasalah, dulu zaman Pak Lah (Tun Abdullah Ahmad Badawi) pernah buat (Belanjawan) bulan September," katanya selepas menyempurnakan pelancaran program USHAniaga Keluarga Malaysia.


Penguatkuasaan Akta Kerja 1995 (Pindaan) 2022 ditangguh ke 1 Januari 2023

KUALA LUMPUR, 26 Ogos- Pindaan Akta Kerja 1955 (Pindaan) 2022 yang dijadual berkuat kuasa 1 September ini, ditangguhkan ke 1 Januari tahun depan.Menteri Sumber Manusia, Datuk Seri M. Saravanan berkata, perkara itu diputuskan dalam mesyuarat Jemaah Menteri hari ini selepas pihak industri dan majikan sebulat suara memohon penangguhan atas beberapa faktor."Libat urus bersama pemegang taruh yang berkaitan mendapati pemain industri khususnya majikan memerlukan sedikit masa sebelum pindaan itu dikuatkuasakan dengan mengambil kira isu kekurangan pekerja asing dan pemulihan syarikat pasca COVID-19.Selepas mendengar pandangan semua pihak, kerajaan membuat kesimpulan bahawa kami perlu memberi tempoh tiga bulan lagi untuk pemulihan ekonomi, jika tidak, saya hanya bimbang jika industri terjejas, ramai akan kehilangan pekerjaan," katanya pada sidang media khas, di sini.

(Datuk Seri M. Saravanan, Menteri Sumber Manusia)

Antara kandungan pindaan yang ditangguhkan adalah penambahan cuti bersalin daripada 60 hari ke 98 hari, penetapan cuti paterniti tujuh hari, pengurangan waktu kerja mingguan daripada 48 jam kepada 45 jam serta aturan kerja fleksibel untuk pekerja.Bagaimanapun, beliau memberi jaminan penangguhan itu akan tetap dilaksanakan bermula 1 Januari 2023, tanpa mengira sebarang alasan diberikan oleh majikan. Pada 21 Mac lalu Dewan Rakyat meluluskan pindaan Akta Kerja 1955.


RM9.5 juta diperuntuk JKM, persediaan hadapi banjir

PASIR MAS, 26 Ogos- Sebanyak RM9.5 juta diperuntukkan sebagai persediaan menghadapi banjir di seluruh negara yang disalurkan melalui Jabatan Kebajikan Masyarakat (JKM) sepanjang tahun ini.  Peruntukan itu bukan sahaja digunakan untuk penyediaan makanan dan minuman, malah kelengkapan lain seperti khemah, tilam dan tuala kepada mangsa banjir.  Menurut Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff, pada masa sama persiapan rapi juga di lakukan bagi berdepan banjir luar jangka. "Monsun sekarang tidak menentu banjir bukan semata - mata di Kelantan malah di seluruh negara sekarang terancam dengan banjir termasuk Pahang, Selangor. Negeri - negeri yang tidak berisiko banjir pun sekarang sudah terdedah dengan banjir. Mungkin kita akan pertimbangkan juga teknologi terbaru, mungkin sebab itu juga satu keperluan ketika banjir sebab kadang - kadang apabila berlaku banjir secara mendadak kita tak sempat menyediakan bahan mentah dan sebagainya jadi pengalaman - pengalaman yang lalu itulah mungkin kita ambil bagaimana untuk bersiap menghadapinya," katanya.

(Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff)

Siti Zailah ditemui media selepas menyempurnakan Festival Pasir Mas 'Jupo Mato' Keluarga Malaysia di Dataran Bandar Baru Pasir Mas. Mengulas lanjut, beliau berkata lebih tujuh ribu orang kakitangan JKM di seluruh negara bersama agensi berkaitan serta sukuralewan turut sentiasa diletakkan dalam keadaan berjaga – jaga bagi berdepan sebarang kemungkinan jika berlaku bencana banjir.

Dalam perkembangan lain, beliau memaklumkan kementeriannya merangka pelbagai perancangan untuk membantu memberi sistem sokongan kepada pekerja wanita dalam usaha meningkatkan penyertaan golongan itu dalam pasaran buruh negara.  Ini termasuk menyediakan program dan kursus bimbangan bagi membolehkan wanita menambah ilmu dan tidak hanya bergantung kepada sumber pendapatan menerusi perolehan gaji.


SWM Environment agih 500 Jalur Gemilang, bangkitkan semangat patriotisme

(FOTO FB SWM Environment Sdn Bhd)

PORT DICKSON, 26 Ogos-SWM Enviroment Sendirian Berhad (SWM Enviroment) menyemarakkan bulan kebangsaan tahun ini dengan Pelancaran Kempen Kibar Jalur Gemilang di seluruh cawangan operasinya di Negeri Sembilan, secara serentak. Ia melibatkan 100 buah kenderaan dan jentera yang turut dipasang bendera dengan pembabitan 1,853 warga kerja. Menurut Pengurus Korporat SWM Enviroment, Mohd Norlisam Nordin, sebanyak 500 Jalur Gemilang diagih-agihkan kepada orang ramai agar sambutan merdeka dapat dizahirkan dengan lebih bermakna. Program dan agihan dijalankan dengan kerjasama Perbadanan Pengurusan Sisa Pepejal (SWCorp) Negeri Sembilan serta kerajaan negeri."Kita juga ingin jadikan sambutan ini, program ini sebagai menyuntik  semangat patriotisme dalam kalangan pekerja-pekerja kita disampaikan kepada masyarakat umum dan SWM sentiasa mengambil peluang seperti program pada hari ini untuk mengajak masyarakat kita memerdekakan minda kita dalam memastikan tanggungjawab kebersihan itu ada kebersamaan.“Kita juga mahu menonjolkan peranan anggota barisan hadapan bagi memastikan keberkesanan perkhidmatan pengurusan pepejal dan pembersihan awam diberikan kepada penduduk di tujuh kawasan pihak berkuasa tempatan (PBT) di Negeri Sembilan," katanya.

(Pengurus Korporat SWM Enviroment, Mohd Norlisam Nordin)

Mohd Norlisam ditemui pada program Pelancaran Kempen Kibar Jalur Gemilang di Pantai Cahaya, Port Dickson.Semasa pelancaran, lapan buah kenderaan berjentera dilepaskan, antaranya lori kompaktor, lori tipper dan jentera pembersihan pantai, jengkaut, side-car serta lori bas. Turut dilancarkan Kempen Kitar Semula dan Menangi Mata Ganjaran di bawah program KITARecycle kepada penduduk di Negeri Sembilan, Melaka dan Johor untuk menyertai pertandingan mengumpul barangan kitar semula dan menangi tambahan 2,000 mata ganjaran bermula 23 Ogos hingga 23 September ini.


Jumlah pengundi di Perak meningkat lebih 11 peratus- SPR

IPOH, 26 Ogos- Jumlah pengundi di Perak meningkat lebih 11 peratus, dengan pertambahan 112,000 pengundi baharu muda. Ini susulan pendaftaran automatik Undi 18.  Pengarah Suruhanjaya Pilihan Raya (SPR) Negeri Mohd Nazri Ismail berkata pertambahan tersebut menjadikan jumlah pengundi berdaftar ketika ini seramai 2.1 juta orang.  Jelasnya kira-kira 100 hingga 120 pengundi baru didaftarkan setiap hari di negeri itu.

"Dalam tempoh sebulan lebih kurang 3,000 tambahan untuk yang baharu, yang lama sebelum ini telah dimasukkan. Ini bermakna dari segi pertambahan setiap bulan, kita buat setiap bulan dalam 3,000. Jadi dari 112,000 ini kita harap mereka ni diberi peluang kali pertama mengundi",katanya selepas menyampaikan taklimat pilihan raya kepada petugas RTM Perak di Ipoh. "Gunakanlah peluang yang telah diberikan, mereka mempunyai hak dan tanggungjawab. Terpulang kepada mereka hendak guna atau tidak."Bagi saya di peringkat SPR negeri Perak, kita galakkan mereka keluar untuk bersama-sama mendemokrasikanpilihan raya negara", katanya. Dalam pada itu, beliau turut memaklumkan 39,000 petugas telah bersedia menghadapi pilihanraya umum ke-15 yang akan diadakan kelak. Sehingga kini, pihaknya telah turun padang ke hampir 24 parlimen untuk sesi taklimat dan penerangan.


Ekspedisi kayak laut rentas sempadan, promosi geopelancongan Langkawi dan Satun

LANGKAWI, 26 Ogos- Seramai 40 peserta termasuk lapan wanita mencipta sejarah menerusi aktiviti kayak berkumpulan sejauh 42.8 kilometer dari Langkawi ke Satun dalam tempoh tujuh jam. Timbalan Ketua Pegawai Eksekutif (Sektor Perancangan & Pembangunan) LADA, Wan Kamarul Faisal Wan Kamardin berkata, ia antara usaha mempromosi Langkawi dan Satun sebagai destinasi geopelancongan terbaik dunia."Ini adalah program pertama pasca COVID-19, program ini juga telah dirancang dengan kerjasama pihak Gabenor Satun yang mana semasa lawatan TYT ke langkawi pada awal Ogos yang lalu, kita telah merancang program ini bersama untuk mengeratkan hubungan di antara dua geopark," katanya.

(Timbalan Ketua Pegawai Eksekutif (Sektor Perancangan & Pembangunan) LADA, Wan Kamarul Faisal Wan Kamardin)

Sementara itu, Ketua Ekspedisi, Mohd Khairi Md Nanyan berkata, persiapan awal dilakukan selama tiga bulan, sebelum latihan intensif dilakukan dalam tempoh sebulan lalu. "Jadi pasukan ekspedisi pada hari ini adalah pasukan pertama yang akan merentasi lautan Selat Melaka untuk ke Thailand. Ekspedisi ini juga bersempena dengan bulan kemerdekaan yang bakal kita sambut," katanya.

(Ketua Ekspedisi, Mohd Khairi Md Nanyan)

Sejurus melepasi perairan antarabangsa, ekspedisi akan disertai 20 peserta kayak dari Bangkok, Trang dan Phuket sebelum sama-sama berdayung ke Jeti Tammalang, Satun.


KPDNHEP pastikan perdagangan domestik berkembang pesat - Nanta

KUALA LUMPUR, 26 Ogos - Bahagian Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) akan memastikan pertumbuhan perdagangan domestik terus berkembang pesat untuk memacu pendapatan isi rumah.Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata pada masa sama, pihaknya juga akan memastikan pengguna sentiasa dilindungi daripada dimanipulasi oleh peniaga yang tidak bertanggungjawab.“Bahagian Penguat Kuasa KPDNHEP terus bertekad untuk memegang amanah serta melaksanakan tanggungjawab dengan sempurna dan cemerlang.“Cabaran dan dugaan yang dihadapi, akan menjadi dorongan kepada kami untuk memastikan rakyat di negara ini mudah mendapatkan bekalan makanan dan keperluan asas dengan harga yang munasabah,” katanya pada Majlis Santapan Malam Sambutan Jubli Emas Bahagian Penguat Kuasa KPDNHEP, di sini, malam Khamis.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah turut berangkat ke majlis itu.Hadir sama Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid dan Ketua Setiausaha Negara Tan Sri Mohd Zuki Ali.Nanta berkata penganjuran majlis santapan itu bertujuan memperingati fungsi dan peranan bahagian penguat kuasa berkenaan dalam berkhidmat kepada rakyat dan negara, serta peranan institusi diraja dalam menaungi kerajaan.Beliau berkata Sambutan Jubli Emas itu dimulakan dengan Majlis Perbarisan dan Program Tamat Latihan Asas Sains Penguat Kuasa pada Julai lepas.Bahagian Penguat Kuasa KPDNHEP yang ditubuhkan pada 17 April 1972 meraikan ulang tahunnya yang ke-50 tahun pada tahun ini. - BERNAMA


Sabah mulakan langkah kawal selia bekalan elektrik dan gasnya sendiri

KOTA KINABALU, 26 Ogos - Ketua Menteri Sabah Datuk Seri Hajiji Noor telah memulakan rancangan untuk negeri itu mengawal selia bekalan elektrik dan gasnya sendiri dengan menubuhkan Suruhanjaya Tenaga Sabah (SEC) dan mengambil alih Sabah Electricity Sdn Bhd (SESB).Pejabat Ketua Menteri Sabah dalam kenyataan hari ini berkata Hajiji mempengerusikan bersama siri mesyuarat jawatankuasa dengan Menteri Tenaga dan Sumber Asli (KeTSA) Datuk Seri Takiyuddin Hassan di Putrajaya dan Menteri di Jabatan Perdana Menteri (Ekonomi) Datuk Seri Mustapa Mohamed di Kuala Lumpur.“Dalam mesyuarat pertama jawatankuasa pemandu (bersama-sama Takiyuddin) mengenai penyerahan kuasa bagi mengawal selia bekalan elektrik dan SESB kepada kerajaan negeri, telah dipersetujui bahawa KeTSA akan menerima cadangan kerajaan negeri untuk mengambil alih SESB melalui dua peringkat kepada Kabinet Persekutuan,” menurut kenyataan itu.Dalam kenyataan itu, Hajiji yang juga Menteri Kewangan Sabah dipetik sebagai berkata kerajaan negeri perlu terlebih dahulu menubuhkan SEC agar pihak berkuasa kawal selia bekalan elektrik boleh ditukarkan daripada kerajaan Persekutuan kepada negeri berkenaan.Sehubungan itu, beliau berkata kerajaan negeri dijangka mengambil semula SESB dengan liabiliti sifar sebaik sahaja Pelan Transformasi SESB selesai dalam tempoh lima hingga tujuh tahun dari sekarang.Justeru, beliau berkata penyelarasan dan kerjasama daripada semua pihak amat diperlukan bagi memastikan proses undang-undang dapat dilaksanakan dengan lancar.Sementara itu, Ketua Menteri berkenaan turut membincangkan program dan projek yang dicadangkan pelaksanaannya di Sabah di bawah Pelan Pembangunan Penjanaan Bekalan Kuasa Sabah 2022-2041.

Beliau berkata kerajaan negeri mencadangkan supaya projek Loji Janakuasa Kitaran Tergabung 100-megawatt (MW) yang telah dibuka tender, dibina di Kimanis yang mempunyai sumber gas mencukupi dan sedia ada.Kerajaan negeri turut menyokong permohonan New Sabah Hydro bagi cadangan pembangunan Loji Hidroelektrik 170 MW Konsep ‘Run of River’ di Sungai Maligan dan Hulu Sungai Padas, Sipitang, yang telah dibentangkan dan diluluskan oleh Kabinet Sabah.Hajiji berkata cadangan projek New East Gas 135 MW wajar dihentikan sekiranya tarif tidak kompetitif, manakala projek Southern Link Distribution perlu dilaksanakan dalam satu pakej dan bukan secara berperingkat melalui pembiayaan langsung di bawah Rancangan Malaysia ke-12 menjelang 2027.“Kerajaan negeri turut menyarankan agar Kerajaan Persekutuan menghentikan Saluran Paip Trans-Sabah kerana ketiadaan bekalan gas. Malah, kontraktor itu telah menerima bayaran bagi projek berkenaan untuk melaksanakan projek Southern Link,” katanya.Hajiji juga menggesa projek menaik taraf grid pengagihan kuasa dilaksanakan segera dari Segaliud, Sandakan ke Dam Road, Lahad Datu dan Mengalong, Sipitang ke Lawas, Sarawak.Kerajaan negeri turut memohon agar harga gas di loji janakuasa bebas sedia ada dikekalkan pada kadar minimum RM6.40 bagi setiap juta unit termal Britain sehingga konsesi berakhir bagi mengelakkan penurunan mendadak kos operasi yang akan memberikan impak langsung ke atas tarif elektrik Sabah.Mengulas mesyuarat jawatankuasa pemandu bersama-sama Mustapa mengenai penyerahan bagi pengurusan dan pengawalan sumber gas, Hajiji berkata langkah tersebut akan membolehkan Sabah untuk terlibat secara langsung dengan aktiviti minyak dan gas demi kepentingan negeri dan rakyat.Langkah kerajaan negeri untuk mengambil alih pengurusan dan kawalan bekalan gas di Sabah adalah sejajar dengan pelbagai inisiatif berkaitan yang telah dirancang dan dilaksanakan di negeri itu, katanya.“Kerajaan negeri komited untuk memastikan industri gas di Sabah akan terus membangun melalui dasar-dasar berkaitan tanpa mengabaikan keselamatan dan kecekapan perkhidmatan kepada pelanggan serta memastikan tiada gangguan operasi semasa tempoh peralihan itu,” katanya. - BERNAMA


Pengamal perubatan rugi RM1.3 juta, ditipu sindiket kereta potong tidak wujud

JOHOR BAHRU, 25 Ogos- Seorang pengamal perubatan kerugian RM1.3 juta selepas terpedaya dengan sindiket penipuan yang menawarkan perkhidmatan menjual kereta potong dari Singapura yang tidak wujud.  Ketua Polis Johor, Datuk Kamarul Zaman Mamat berkata, mangsa lelaki tempatan berusia 34 tahun, tertarik dengan iklan di Facebook pada hujung Julai lalu.  Beberapa transaksi memindahkan wang dibuat mangsa ke akaun suspek bermula 1 hingga 19 Ogos lalu. Mangsa sedar ditipu selepas gagal menghubungi suspek dan membuat laporan polis minggu lalu.

(Ketua Polis Johor, Datuk Kamarul Zaman Mamat)

"Kemungkinan kempen kita ini tidak sampai kepada mereka ataupun saya mohon beri cadangan pada pihak kami untuk sama sama menyedarkan masyarakat supaya tidak kehilangan wang yang banyak begitu saja", katanya. Dalam kes berasingan, seorang mekanik rugi RM240,000 selepas terpedaya dengan sindiket tiket loteri yang menjanjikan pulangan hadiah RM500,000.Suspek mendekati mangsa berusia 55 tahun pada Mei lalu dengan menawarkan tiket loteri yang sudah menang.  Mangsa perlu membayar wang pendahuluan sebelum mendapat hadiah tersebut dan membuat beberapa transaksi menerusi akaun bank berjumlah RM240,000.00.  Mangsa sedar ditipu selepas suspek menyekat talian telefon bimbit dan gagal dihubungi, sebelum membuat laporan polis 23 Ogos lalu.


Media main peranan bantu kerajaan dan agensi sampaikan maklumat terkini

SEREMBAN, 25 Ogos- Media memainkan peranan penting membantu kerajaan dan agensi termasuk Majlis Bandar Raya Seremban menyampaikan maklumat terkini atau situasi semasa di sesebuah kawasan.Datuk Bandar, Majlis Bandar Raya Seremban, Datuk Masri Razali berkata, media menjadi medium masyarakat mendapatkan informasi tepat berhubung sesuatu isu."Tanpa media mungkin kita tak dapat sampai ke dasar, sampai ke penduduk yang kita tidak boleh sampai keseluruhannya dan kita bila bergabung, Seremban dengan Nilai kawasan kita besar sekali dengan jumlah anggota 1300 orang untuk satu Seremban itu agak mustahil. "Dengan media punya peranan kita harap bantu kerjasama kukuh dan dapat sampaikan berita sahih kepada org ramai", katanya.Beliau ditemui pada Majlis Makan Malam MBS bersama Media Negeri Sembilan di Seremban yang meraikan kira-kira 60 pengamal media negeri itu.

(Datuk Bandar, Majlis Bandar Raya Seremban, Datuk Masri Razali)


CUEPACS harap PM umumkan berita gembira buat penjawat awam

KUANTAN, 25 Ogos- Kongres Kesatuan Pekerja-Pekerja Di Dalam Perkhidmatan Awam (CUEPACS) berharap Perdana Menteri dapat mengumumkan beberapa tuntutannya, 30 Ogos ini.  Antara tuntutan itu adalah kenaikan gaji minimum, elaun tambahan, dua kali Kenaikan Gaji Tahunan (KGT) dan memperkenalkan sistem saraan yang baharu bagi penjawat awam. Presidennya, Datuk Adnan Mat berkata, CUEPACS memahami kekangan kewangan yang dihadapi kerajaan namun ia juga perlu mengambil keadaan ekonomi semasa yang semakin menghimpit penjawat awam selari dengan sasaran kerajaan menjadikan negara berpendapatan tinggi menjelang 2025. Presidennya, Datuk Adnan Mat berkata, Cuepacs memahami kekangan kewangan yang dihadapi kerajaan namun ia juga perlu mengambil keadaan ekonomi semasa yang semakin menghimpit penjawat awam selari dengan sasaran kerajaan menjadikan negara berpendapatan tinggi menjelang 2025.Katanya, tuntutan itu wajar memandangkan penjawat awam berkhidmat sebagai petugas barisan hadapan menangani wabak COVID-19 selain membantu kerajaan melicinkan pentadbiran ketika berlaku perubahan kerajaan. Penjawat awam turut ke hadapan membantu kerajaan dan rakyat yang ditimpa musibah ketika berlaku bencana. "Jadi justeru itu, kami juga menyeru kepada anggota perkhidmatam awam di luar sana untuk terus memberi perkhidmatan yang terbaik walau apa pengumuman kerajaan kami tetap meneruskan perkhidmatan sepeti biasa dan kami tahu kerajaan ada kekangan dari segi kewangan kami bukan begitu ekstrem tuntutan ini sebaliknya melihat konteks kebajikan yang ditunaikan oleh pihak kerajaan. Itulah harapan kami," katanya.Datuk Adnan berkata demikian pada Majlis Perhimpunan Penjawat Awam Negeri Pahang yang dirasmikan Menteri Besar Pahang, Datuk Seri Wan Rosdy Wan Ismail.

(Majlis Perhimpunan Penjawat Awam Negeri Pahang di Kuantan)

Beliau berkata demikian kepada pemberita selepas Majlis Perhimpunan Penjawat Awam Negeri Pahang yang dirasmikan Menteri Besar Pahang, Datuk Seri Wan Rosdy Wan Ismail di Kuantan.Wan Rosdy pula berkata, seandainya hasil pelaburan di Pahang mencecah RM1 bilion, kira-kira 8,000 penjawat awam di negeri itu bakal menikmati bonus tahun hadapan melebihi bonus tahun ini.Tahun ini, penjawat awam di Pahang menerima insentif khas sebanyak RM1,200 setiap seorang dan bantuan khas Aidilfitri dengan jumlah yang sama.


Ideologi mengelirukan ancam akidah, tenaga pengajar perlu beri kefahaman jelas

KANGAR, 25 Ogos- Umat Islam kini berhadapan pelbagai cabaran yang memerlukan pendekatan berhikmah dalam menanganinya. Antaranya, penularan ideologi dan kefahaman yang mengelirukan sekali gus mengancam akidah.Ini memerlukan usaha yang mantap secara berterusan oleh pelbagai pihak bagi menangkisnya. Menurut Exco Perlis, Ruzaini Rais, dalam menyemarakkan kefahaman lebih mendalam, guru yang bernaung di bawah Jabatan Hal Ehwal Agama Islam Perlis terdiri guru KAFA, guru Sekolah Agama Petang Perlis, Tadika Islam dan sebagainya perlu memberi kefahaman yang jelas kepada pelajar."Kita bersikap terbuka pada semua aliran-aliran yang contohnya adalah berhubung dengan sesetengah penceramah-penceramah yang mengaku bahawa dia pegangan ahli sunnah wal jama’ah tapi bertentangan juga dengan ahli sunnah itu sendiri,yang mana kalau kita lihat hadis-hadis yang dibacakan itu hadis-hadis yang tidak sahih, hadis yang palsu yang diceritakan dalam kuliah-kuliah. Jadi benda ini yang kerajaan negeri harus ambil langkah untuk memantapkan lagi pegangan ahli sunnah wal jama’ah yang dikatakan mengikut al quran dan hadis serta para-para sahabat nabi," katanya.Beliau memaklumkannya pada Majlis Perasmian Seminar Membela Akidah Ahli Sunnah Wal Jama’ah peringkat negeri Perlis di Institut Latihan Perindustrian Kangar.Bersempena seminar ini, ucaptama bertajuk “Membela Akidah Ahli Sunnah Wal Jama’ah disampaikan Mufti Negeri Perlis, Datuk Dr Mohd Asri Zainul Abidin.

(Mufti Perlis, Datuk Dr Mohd Asri Zainul Abidin menyampaikan ucaptama seminar)

Manakala ceramah bertajuk “Penglipurlara Ajaib dan Pengikut Yang Merosakkan Akidah disampaikan Ahli Jawatankuasa Pengurusan Wakaf MAIPs, Mohd Rizal Azizan.Seminar disertai 100 peserta terdiri daripada guru KAFA dan guru agama seluruh Perlis.


MOF, NGO akan sedia Belanjawan Responsif Jantina bermula tahun depan.

KUALA LUMPUR, 25 Ogos- Kementerian Kewangan (MOF)dan badan bukan kerajaan (NGO) diberi tanggungjawab menyediakan Belanjawan Responsif Jantina untuk golongan B40 bermula tahun depan.Perdana Menteri, Datuk Seri Ismail Sabri Yaakob berkata, inisiatif itu akan mengenal pasti kumpulan sasar dan mengagih sumber mengikut keperluan penerima yang signifikan bilangannya."Bukan sahaja kepada ibu tunggal tetapi juga untuk bapa tunggal sekiranya semakin tinggi peningkatan dalam sesebuah komuniti," katanya ketika berucap pada sambutan Hari Wanita ke-60 di sini.

(Raja Permaisuri Agong Tunku Azizah Aminah Maimunah Iskandariah berkenan berangkat ke majlis sambutan Hari Wanita ke-60)

Tambah Datuk Seri Ismail Sabri, kerajaan juga akan menambah baik dan memperhalusi dasar, perundangan serta program yang lebih peka gender termasuk usaha pembaharuan dalam penyemakan Dasar Wanita Negara dan penggubalan Rang Undang-undang yang prihatin gender.


Hilang: Pemilik kedai kopi ditemukan selamat

IPOH, 25 Ogos- Seorang pemilik kedai kopi terkenal di Ipoh, Perak yang dilaporkan hilang selepas keluar dari kedainya di Jalan Sultan Iskandar Ahad lepas, ditemukan berhampiran lokasi itu semalam.Kenyataan Ketua Polis Daerah Ipoh, ACP Yahaya Hassan berkata Kamarudin Daud, 58 tahun, ditemukan anak angkatnya yang kemudian menghubungi pengadu iaitu menantu lelakinya kira-kira 5 petang.Beliau berkata pada hari kejadian, Kamarudin telah berjalan kaki ke tepi Sungai Kinta kerana tiada arah tujuan, mula terfikir untuk mencari ketenangan dengan beribadat dan mendapat idea untuk pergi ke Pulau Pinang. "Beliau kemudian pergi ke Pulau Pinang dengan menaiki tren dari stesen Ipoh pada 4.08 petang ke Butterworth lalu ke Georgetown dan menginap di hotel."Pada hari Isnin hingga semalam, beliau menginap di hotel yang sama dan pada siang harinya hanya berada di masjid sekitar kawasan hotel sebelum menaiki feri dari Georgetown ke Butterworth untuk mendapatkan tren bagi perjalanan balik ke Ipoh," katanya dalam kenyataan hari ini.

(Ketua Polis Daerah Ipoh, ACP Yahaya Hassan)

Yahaya berkata sebaik tiba di Ipoh kira-kira 2.30 petang, Kamarudin terus pergi ke Masjid Panglima Kinta untuk mendirikan solat zuhur dan berjalan serta duduk di kerusi hadapan sebuah hotel di Jalan Sultan Iskandar sebelum ditemukan.Katanya, hasil temu bual bersama lelaki itu mendapati tiada motif khusus beliau menghilangkan diri dan hanya ingin mencari ketenangan dengan cara bersendirian.Kamarudin sebelum ini dilaporkan kali terakhir dilihat ketika keluar dari kedai kopi miliknya kira-kira 9.20 pagi Ahad.Menurut laporan polis daripada menantu lelakinya berusia 26 tahun, bapa mentuanya keluar dengan membawa barang peribadi dan sebuah beg dan tidak balik ke kedai serta rumah.


Erti Kemerdekaan buat Orang Asli Mah Meri

SEPANG, 24 Ogos- Bagi suku kaum Orang Asli Mah Meri di Kampung Orang Asli Bukit Bangkong, Sungai Pelek di sini, sambutan ulang tahun Kemerdekaan negara adalah antara acara yang ditunggu-tunggu oleh mereka saban tahun.“Ramai dalam kalangan nenek moyang kami yang turut terkorban demi menghadiahkan Kemerdekaan ini kepada kita semua,” kongsi Tok Batin Taha Akhir kepada Bernama ketika ditemui di kampung itu, baru-baru ini.Mungkin sejarah penglibatan Orang Asli dalam perjuangan Kemerdekaan negara tidak banyak diketahui oleh masyarakat umum, namun menurut Taha, 55, kisah pengorbanan nenek moyang mereka semasa negara berjuang menentang penjajah dan ancaman komunis sentiasa diceritakan oleh orang-orang tua mereka.Justeru katanya, mereka menjadikan sambutan ulang tahun Kemerdekaan negara untuk memperingati semangat nenek moyang mereka, khususnya yang terkorban semasa ancaman komunis serta pengorbanan lain yang mereka lakukan termasuk terpaksa berpindah meninggalkan petempatan asal. Bercerita mengenai persiapan yang dilakukan penduduk bagi meraikan sambutan itu, Taha yang sudah enam tahun menjadi Tok Batin kampung tersebut, berkata aktiviti sudah disusun sejak awal bulan dengan kemuncaknya ialah pada malam ambang 31 Ogos.Menurutnya, program melibatkan semua peringkat umur termasuk kanak-kanak dan warga emas, selaras dengan Aspirasi Keluarga Malaysia yang ditekankan oleh Perdana Menteri Datuk Seri Ismail Sabri Yaakob."Antara aktiviti yang bakal diadakan ialah pertandingan mewarna bendera bagi kanak-kanak bawah 10 tahun dan aktiviti gotong-royong membersihkan kawasan kampung. Selain itu, kita juga mengadakan aktiviti memasang Jalur Gemilang di setiap rumah, pertandingan badminton, menganyam ketupat selain karaoke lagu-lagu patriotik dan zumba,” katanya.Pada malam ambang Merdeka, mereka akan mengadakan persembahan kebudayaan Mah Meri yang antara lain mengetengahkan tarian tradisional suku kaum tersebut iaitu tarian ‘tengkeng’.“Penari wanita akan menari mengikut rentak lagu tradisional yang dialunkan menerusi alat muzik seperti hentakan kayu buluh, jule (biola), rebana dan tawa (gong tembaga),” katanya yang mempelawa masyarakat umum datang ke kampung itu untuk menyaksikan persembahan berkenaan.Sejujurnya, penulis tidak pernah melawat perkampungan Orang Asli sebelum ini. Justeru, pemandangan yang menyambut mata penulis ketika tiba di perkampungan ini bersama-sama delegasi Jabatan Penerangan (JaPen), membuatkan penulis terasa malu sendiri.Apa tidaknya, tanggapan penulis bahawa suku kaum Mah Meri mendiami pondok-pondok buluh dan kayu adalah jauh panggang dari api. Sebaliknya, mereka hidup dalam keadaan selesa - rumah moden yang diperbuat daripada konkrit dan dilengkapi kemudahan asas. Ringkasnya, mereka juga menerima manfaat pembangunan negara.Kehijauan rimba yang mengelilingi perkampungan itu menambah nilai estetik selain mencetuskan rasa tenang kepada yang melihat.Mah Meri adalah antara 18 suku kaum Orang Asli yang ada di Semenanjung Malaysia. Turut dikenali sebagai “Orang Laut”, sebahagian besar etnik Orang Asal ini boleh ditemukan di Selangor, khususnya di persisiran pantai di sini dan juga Pulau Carey. Majoriti mereka beragama Islam, namun separuh lagi masih berpegang pada animisme serta adat resam nenek moyang mereka.Ketibaan kami disambut bagai tetamu istimewa oleh Taha dan Pengerusi Jawatankuasa Perunding Keselamatan Kampung Orang Asli (JPKKOA) Marin Mungai, 50, serta beberapa orang penduduk kampung.Bercerita tentang asal-usul kampung itu yang pada masa ini didiami oleh 350 keluarga, Marin berkata majoriti penduduk merupakan keturunan Mah Meri yang berasal dari Kuala Pantai Jengkuk dan hidup dengan menangkap hasil laut.Namun disebabkan sering diserang kumpulan lanun, mereka terpaksa berpindah mencari kawasan lain sehinggalah menemukan daratan yang dipenuhi belukar.“Mereka kemudian mencucuh (membakar) belukar sehingga menjadi kawasan lapang dan bersih bagi membentuk sebuah perkampungan baharu dinamakan Ulu Chuchoh."Bermula dari petempatan awal di Kuala Pantai Jengkuk hinggalah ke Ulu Chuchoh, sekali lagi kerajaan British mengarahkan Orang Asli berpindah ke sini (Kampung Bukit Bangkong) ketika zaman penjajahan Jepun di Tanah Melayu sekitar 1940-an,” ceritanya.Menurutnya, kampung itu juga dinamakan bersempena pokok buah bangkong yang begitu banyak ditemukan di kawasan tersebut.(Pokok buah bangkong atau Artocarpus Interger merupakan sejenis pokok hutan seakan pokok cempedak. Namun, berbeza dengan cempedak, hanya biji buah bangkong sahaja boleh dimakan, sama ada direbus atau dijadikan masak lemak) Menurut Marin, pada masa ini terdapat kira-kira 1,000 penduduk mendiami tiga perkampungan Mah Meri yang berjiran, iaitu Kampung Orang Asli Bukit Bangkong, Kampung Orang Asli Ulu Chuchoh dan Kampung Orang Asli Sungai Belankan. Sementara itu, Taha berkata mereka kini mempelbagaikan aktiviti ekonomi bagi menambah pendapatan kerana secara resminya Mah Meri tidak gemar terlalu bergantung pada bantuan dan simpati orang lain.“Antara pekerjaan utama masyarakat di sini ialah mengusahakan kebun kelapa sawit, nelayan, kontraktor dan pekerja am di Lapangan Terbang Antarabangsa Kuala Lumpur, pertanian tanaman kontan seperti pisang, sayur-sayuran, ubi kayu dan keledek serta kerja-kerja kampung,” jelasnya.Bagaimanapun menurut Taha, kerajaan menerusi Jabatan Kemajuan Orang Asli (JAKOA) banyak memberikan bantuan kepada mereka bagi menjalankan kegiatan pertanian dan penternakan seperti lembu dan benih sawit.Selain itu katanya, ramai anak-anak kampung tersebut berjaya melanjutkan pengajian ke institusi pengajian tinggi tempatan dan luar negara atas bantuan JAKOA dengan sebahagiannya telah kembali dan bekerja sebagai doktor, jurutera dan lain-lain, termasuk ada yang menjadi atlet pelayaran negara.Sementara itu, bagi guru di Taman Bimbingan Kanak-kanak (Tabika) Kampung Bukit Bangkong, Mistipah Wagiman, 53, usaha menerapkan semangat cintakan negara dalam jiwa anak-anak Orang Asli Mah Meri dilakukan pada awal usia.

Kanak-kanak Taman Bimbingan Kanak-Kanak (Tabika) Jabatan Kemajuan Masyarakat (Kemas) Sri Kenangan Mat Kasan menunjukkan lukisan Jalur Gemilang yang telah diwarnakan pada tinjauan di Perkampungan Orang Asli, di Bukit Bakong, Sungai Pelek sempena Sambutan Hari Kebangsaan yang bakal menjelang 31 Ogos ini / FOTO BERNAMA

"Saya tidak akan pernah berputus asa mendidik anak-anak murid seramai 18 orang ini dengan ilmu cintakan negara. Malah, kita juga ada silibus pendidikan khas sepanjang bulan Kemerdekaan ini, antaranya kita perkenalkan apakah itu Jalur Gemilang dan fungsinya, selain diajar mengenal Bapa Kemerdekaan negara."Ini penting kerana jika kita tidak memperkenalkan mereka kepada semua ini, kita akan ketandusan pemimpin masa hadapan yang berkaliber dan mampu mempertahankan negara daripada sebarang ancaman. Penting bagi semua rakyat Malaysia, tidak kira apa bangsa dan agama, sama-sama menjaga Kemerdekaan yang kita ada ini," katanya.Menurutnya lagi, penerapan semangat patriotik itu semakin penting pada zaman teknologi serba canggih ini bagi mengelakkan generasi muda terpedaya dengan anasir jahat yang bertujuan mengkucar-kacirkan negara.“Menjadi tugas kami sebagai pendidik untuk melatih golongan muda menghargai kemerdekaan,” tegasnya. -BERNAMA


Malaysia pelawa China, negara ASEAN sertai program MyPAiR - Noraini

BEIJING, 24 Ogos- Malaysia mempelawa China dan negara-negara ASEAN untuk menyertai program Malaysia Partnerships and Alliances in Research (MyPAiR) dalam semangat pembelajaran berasaskan saintifik.Menteri Pengajian Tinggi, Datuk Seri Dr Noraini Ahmad berkata program berkenaan bertujuan untuk sama-sama membangunkan minat penyelidikan antara negara pembiaya yang bekerjasama.“Bersama-sama, kita boleh mengukuhkan kecemerlangan penyelidikan negara masing-masing melalui perkongsian strategik dan pakatan,” katanya dalam prarakaman ucapannya pada Persidangan Meja Bulat Menteri-Menteri Pendidikan ASEAN-China bertemakan Building an Amicable Home Together: ASEAN-CHINA Education Cooperation and Development Towards 2030, semalam.Persidangan secara hibrid itu berlangsung di Guizhou, barat daya China sempena Minggu Kerjasama Pendidikan China-ASEAN ke-15, dengan kerjasama Kementerian Luar Negeri dan Kementerian Pendidikan China, Pusat China-ASEAN dan Pertubuhan Menteri-Menteri Pendidikan Asia Tenggara (SEAMEO).Persidangan yang bertujuan memperkukuh kerjasama pendidikan antara ASEAN dan China itu dipengerusikan oleh Menteri Pendidikan China Huai Jinpeng.Noraini berkata China berjaya menunjukkan hasil kejayaan memberangsangkan menerusi penggunaan data besar semasa pandemik COVID-19, penyelidikan vaksin, pelancaran meluas 5G di seluruh negara itu dan pelancaran program angkasa lepas di Stesen Angkasa Tian Gong.“Saya ingin mengiktiraf dan memuji China atas kemajuan dalam penyelidikan dan pembangunan sepanjang tahun,” katanya.Beliau juga menyatakan sokongan Malaysia terhadap kerjasama dalam bidang pengajian tinggi yang saling menguntungkan negara bekerjasama, selain ingin menjemput ahli akademik, penyelidik atau pelajar dari China serta negara ASEAN lain ke Malaysia.

(Menteri Pengajian Tinggi, Datuk Seri Dr Noraini Ahmad / FOTO FB DrNorainiAhmad)

Noraini berkata Malaysia sentiasa bersedia untuk menjadi tuan rumah bagi aktiviti kobalorasi penyelidikan dan inovasi, program mobiliti pelajar dan kakitangan atau pendidikan tinggi.“Malaysia berharap adanya pertukaran idea, pengukuhan hubungan sedia ada dan pembentukan jalinan baharu daripada program ini,” katanya. -BERNAMA


Raja Muda Perlis saran penglibatan pelabur bangun sektor pelancongan Perlis

PADANG BESAR, 24 Ogos- Penglibatan para pelabur untuk bekerjasama dengan kerajaan negeri mampu menghasilkan produk hiliran bagi sumber yang sedia ada supaya dapat menjadi satu nilai tambah kepada hasil bumi serta pendapatan rakyat di Perlis.Usaha untuk membangunkan bidang industri perhotelan bertaraf lima bintang dan operator pusat-pusat pelancongan bagi menampung jumlah permintaan yang tinggi dalam sektor pelancongan Perlis buat masa ini turut diperlukan.Titah Raja Muda Perlis,Tuanku Syed Faizuddin Putra Jamalullail, sokongan daripada pihak pelabur yang berhasrat untuk melabur bagi memulakan sesuatu perniagaan yang diusahakan oleh anak-anak muda tempatan turut ditagih.Ketika ini, Perlis membangun pesat dalam pelbagai bidang dan tanpa sokongan semua pihak ianya tidak dapat dicapai dengan mudah. Diharapkan semua pihak turut merangka program dan pembangunan yang dapat dibawa ke Perlis agar kemajuan yang dinikmati di luar negeri turut dapat dirasai oleh rakyat Perlis.

Raja Muda Perlis,Tuanku Syed Faizuddin Putra Jamalullail ketika merasmikan Majlis Apresiasi Penaja Sisipan Khas Di Dalam Akhbar Tempatan Sempena Sambutan Ulang Tahun Keputeraan Ke-79 DYMM Tuanku Raja Perlis

Demikian titah baginda ketika merasmikan Majlis Apresiasi Penaja Sisipan Khas Di Dalam Akhbar Tempatan Sempena Sambutan Ulang Tahun Keputeraan Ke-79 DYMM Tuanku Raja Perlis yang diadakan di Shah Stable, Felda Chuping.Turut hadir, Setiausaha Kerajaan Negeri, Datuk Seri Hasnol Zam Zam Ahmad dan Ketua Pegawai Eksekutif MAIPs, Mohd Nazim Mohd Noor.


Bilangan Balai Bomba dan Penyelamat di Pahang akan ditambah

TEMERLOH, 24 Ogos- Kerajaan bakal menambah bilangan Balai Bomba dan Penyelamat di seluruh Pahang dalam usaha meningkatkan keperluan utama dan keselamatan penduduk tempatan.  Menteri Besar Pahang, Datuk Seri Wan Rosdy Wan Ismail berkata, dengan Perasmian Balai Bomba dan Penyelamat Kuala Krau, Temerloh menjadikan jumlah keseluruhan sebanyak 28 buah di Pahang.Ia termasuk sebuah balai di Sungai Lembing di daerah Kuantan yang sedang dibina, manakala beberapa lagi sedang menunggu kelulusan daripada Unit Perancang Ekonomi (EPU).

(Menteri Besar Pahang, Datuk Seri Wan Rosdy Wan Ismail/FB MB Pahang)

"Di Pahang ini masih dalam pembinaan iaitu satu di Sungai Lembing dan ada beberapa tempat lagi iaitu di Gohtong Jaya (Bentong), Benta (Lipis) dan Lanchang (Temerloh) yang kini dalam proses mendapat kelulusan, tanah kita sudah kenal pasti cuma kita tunggu selanjutnya daripada EPU", katanya.Beliau berkata demikian pada sidang media selepas Majlis Perasmian Balai Bomba dan Penyelamat Kuala Krau di Kampung Rumpun Makmur, Kerdau, Temerloh, Pahang.  Katanya, pembinaan Balai Bomba dan Penyelamat Kuala Krau merupakan keperluan penduduk setempat. Sebelum ini, penduduk mendapatkan bantuan khidmat daripada balai bomba dan penyelamat dari lokasi sekitar seperti Temerloh dan Jerantut yang berjarak kira-kira 40 kilometer.


TRAXXfm agih lebih 300 Jalur Gemilang di laluan selatan KTMB

JOHOR BAHRU, 24 Ogos- Lebih 300 Jalur Gemilang diagihkan oleh TRAXXfm menerusi Program ‘Fly The Jalur Gemilang’ di sepanjang laluan selatan Keretapi Tanah Melayu Berhad (KTMB) iaitu KL Sentral-Gemas-JB Sentral,  Jalur Gemilang diagihkan personaliti radio RTM dari stesen TRAXXfm, NASIONALfm, MINNALfm, Aifm, Radio Klasik, JOHORfm dan KLfm. Personaliti radio RTM menaiki kereta api dari KL Sentral ke Gemas, Negeri Sembilan pada 12.19 tengah hari, sebelum meneruskan perjalanan ke JB Sentral pada 3.20 petang dan tiba pada 7.45 malam. Pengurus TRAXXfm, Tan Lee Woon berkata, selain menyemarakkan semangat patriotik pada Bulan Kebangsaan, program juga bertujuan menyemarakkan semangat Keluarga Malaysia.

Selain itu, program tersebut juga menunjukkan komitmen RTM bagi merapatkan hubungan badan penyiaran awam dengan masyarakat.  "Program ini bagi menyemarakkan semangat patriotik dan uniti dalam kalangan rakyat Malaysia terutama generasi muda supaya mereka lebih menghayati makna kemerdekaan negara kita", katanya. Program ini juga akan diteruskan ke Laluan Utara melibatkan KL Sentral ke Stesen Kereta Api Padang Besar pada 25 Ogos. Kira-kira 650 Jalur Gemilang disasarkan diagih kepada orang awam di kedua-dua laluan tersebut.


KKOM panggil empat entiti nilai semula kerangka perundangan jenayah siber

KANGAR, 23 Ogos - Jalinan kerjasama agensi berkaitan keselamatan siber perlu diperkukuh bagi menangani ancaman jenayah siber yang semakin licik memanipulasi sistem ekonomi digital walaupun keselamatan siber sentiasa dinaik taraf.Oleh itu, Kementerian Komunikasi dan Multimedia akan memanggil empat entiti di bawah kementerian tersebut seperti Suruhanjaya Komunikasi dan Multimedia (SKMM), Perbadanan Ekonomi Digital Malaysia (MDEC), Cyber Security Malaysia (Cyber Security) dan Jabatan Perlindungan Data Peribadi (JPDP) bagi membincangkan isu keselamatan siber secara holistik minggu depan.Menterinya, Tan Sri Annuar Musa berkata, ahli lembaga pengarah empat entiti di bawah kementerian itu perlu menggembleng tenaga bagi menangani ancaman jenayah siber "Ini adalah empat entiti di bawah kementerian yang saya rasakan perlu menggembleng tenaga dan melihat secara keseluruhan kerana kita mahu melihat satu pendekatan yang lebih proaktif dan berkesan,""Keselamatan siber atau cyber security ini tidak hanya menjadi tanggungjawab agensi di bawah KKOM malah sebenarnya sekuriti siber itu mempunyai badan induk yang bertanggungjawab terhadapnya iaitu Agensi Keselamatan Siber Negara (NACSA) dan penyiasatan bagi jenayah ini pula dilakukan oleh polis."Oleh hal demikian, mengapa saya saya ingin bertemu agensi ini adalah berkongsi dengan mereka dan membuat gesaan supaya kita perlu cari beberapa pendekatan 'luar kotak'. Malah saya ingin dapatkan 'feedback' sama ada 'legal framework' sekarang ini memadai atau tidak."Selain perundangan, satu aspek lain adalah penggunaan teknologi yang boleh digunakan dan ketiga pula adalah kerjasama antara pelbagai agensi yang boleh diperkasakan," katanya dalam sidang akhbar selepas majlis perasmian Kompleks Penyiaran Tuanku Syed Putra di sini hari ini.

(Majlis Pelancaran Kompleks Penyiaran Tuanku Syed Putra yang dirasmikan oleh Tuanku Raja Perlis, Duli Yang Maha Mulia Tuanku Syed Sirajuddin Ibni Almarhum Tuanku Syed Putra Jamalullail/FOTO FACEBOOK Kementerian Komunikasi dan Multimedia)

Katanya, selain strategi keselamatan siber Malaysia 2020-2024 yang dilancar dalam kerangka Program Pemerdayaan Keselamatan CYBER (SiberKASA), kerjasama erat antara agensi berkaitan amat perlu untuk menangani isu tersebut.Beliau berkata demikian selepas diminta mengulas apakah tindakan kementerian bagi menangani isu kehilangan wang simpanan pengguna di institusi kewangan kebelakangan ini.


Najib tidak pernah pertikai RM42 juta dideposit ke akaun bank peribadi - Mahkamah Persekutuan

PUTRAJAYA, 23 Ogos - Mahkamah Persekutuan hari ini memutuskan bahawa Datuk Seri Najib Tun Razak tidak pernah mempertikai RM42 juta didepositkan ke dalam akaun bank peribadinya sepanjang perbicaraan kes penyelewengan dana SRC International Sdn Bhd.Panel lima hakim dipengerusikan Ketua Hakim Negara Tun Tengku Maimun Tuan Mat ketika membacakan penghakiman setebal 15 muka surat itu berkata, teras pembelaan Najib adalah untuk mencabar elemen mens rea atau niat melakukan jenayah iaitu beliau menafikan pengetahuan bahawa dana itu adalah daripada SRC.Hakim nombor satu negara itu berkata pihak pendakwaan berpendirian bahawa pihak pembelaan tidak wajar dipercayai kerana di satu pihak, mereka mendakwa RM42 juta yang dikatakan telah diperoleh secara salah oleh perayu (Najib) sehingga menyebabkan kerugian kepada SRC tidak beliau ketahui.Beliau berkata sebaliknya, perayu juga menegaskan bahawa beliau telah dianiaya dalam konspirasi yang oleh ahli perniagaan dalam buruan Low Taek Jho atau Jho Low, Allahyarham Datuk Azlin Alias (ketika itu setiausaha sulit utama Najib), Nik Faisal Ariff Kamil (bekas ketua pegawai eksekutif SRC), dan pegawai bank.“Perayu juga mempertahankan bahawa wang yang dikreditkan ke dalam akaun peribadi di bank  AmIslamic yang menjadi subjek enam pertuduhan terakhir, adalah derma dari Arab Saudi.“Responden berhujah mereka sentiasa mengekalkan dalam perbicaraan bahawa pembelaan sama sekali tidak konsisten dan bercanggah. Responden juga merujuk kepada bukti dokumen yang membuktikan perayu telah membelanjakan RM42 juta,” katanya.

Ketua Hakim Negara seterusnya berkata Hakim Mahkamah Tinggi (Datuk Mohd Nazlan Mohd Ghazali) tidak terkhilaf dalam menilai semua keterangan yang dikemukakan berhubung pembelaan dan tidak mempercayai naratif pembelaan.Tengku Maimun berkata mahkamah membuat kesimpulan bahawa keputusan Mahkamah Tinggi mengenai pembelaan adalah betul.“Dalam membuat kesimpulan bahawa pihak pembelaan gagal menimbulkan keraguan munasabah terhadap kes pendakwaan, kami mendapati Hakim Mahkamah Tinggi telah menjalankan analisis menyeluruh terhadap keterangan yang dikemukakan oleh pihak pembelaan.“Oleh itu, kami tidak dapat membuat kesimpulan bahawa mana-mana dapatan Mahkamah Tinggi, seperti yang disahkan oleh Mahkamah Rayuan adalah jelas salah sehingga memerlukan campur tangan rayuan. Kami bersetuju bahawa pembelaan sememangnya tidak konsisten dan luar biasa sehingga tidak menimbulkan keraguan munasabah terhadap kes pendakwaan,” kata Ketua Hakim Negara. - BERNAMA


Penjara Kajang menanti Najib

PUTRAJAYA, 23 Ogos - Bekas Perdana Menteri, Datuk Seri Najib Tun Razak dipercayai dihantar ke Penjara Kajang bagi menjalani hukuman penjara 12 tahun yang berkuat kuasa hari ini.Perkara itu dimaklumkan menerusi notis waran penjara sejurus keputusan Mahkamah Persekutuan menolak rayuan Datuk Seri Najib sebentar tadi.Terdahulu panel lima hakim yang diketuai Ketua Hakim Negara, Tun Tengku Maimun Tuan Mat sebulat suara mengekalkan sabitan salah yang dikenakan terhadap bekas Perdana Menteri itu selepas mendapati tiada sebarang kesalahan dalam penghakiman yang dibuat Hakim Mahkamah Tinggi Datuk Mohd Nazlan Mohd Ghazali pada 28 Julai 2020.Di akhir prosiding ini, mahkamah turut mengekalkan hukuman penjara lima tahun dan denda RM210 juta yang dikenakan terhadap Najib pada sebelum ini selain menjalani hukuman penjara yang berkuat kuasa hari ini.

(Kenderaan hitam dengan nombor pendaftaran WWE 5869 yang dipercayai membawa bekas Perdana Menteri Datuk Seri Najib Razak menuju terus ke Penjara Kajang)

Terdahulu, kelihatan kenderaan hitam dengan nombor pendaftaran WWE 5869 yang dipercayai membawa bekas Perdana Menteri Datuk Seri Najib Razak menuju terus ke Penjara Kajang.


Rayuan SRC: Hukuman Najib kekal, 12 tahun penjara serta denda RM210 juta

PUTRAJAYA, 23 Ogos - Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas Datuk Seri Najib yang didapati bersalah menyeleweng dana RM42 juta milik SRC International Sdn Bhd.

Lima panel hakim Mahkamah Persekutuan sebulat suara membuat keputusan itu selepas mendapati tiada sebarang kesalahan dalam penghakiman yang dibuat Hakim Mahkamah Tinggi, yang pada ketika itu, Datuk Mohd Nazlan Mohd Ghazali.

Bekas Perdana Menteri itu akan menjalani hukuman penjara 12 tahun mulai hari ini.

Tengku Maimun turut berkata, hukuman yang dikenakan ke atas Najib tidak keterlaluan dan sabitan itu selamat bagi kesemua tujuh pertuduhan yang dihadapinya.

"Saya dengan ini mengumumkan waran komital (perintah menjalani hukuman penjara) ," kata Tengku Maimun memerintahkan prosiding tamat.Najib hari ini ditemani dua orang anaknya iaitu Nooryana Najwa dan Norashman.Pada 28 Julai 2020, Hakim Mahkamah Tinggi ketika itu Datuk Mohd Nazlan Mohd Ghazali yang kini hakim Mahkamah Rayuan, menjatuhkan hukuman penjara 10 tahun kepada Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi tuduhan menyalahgunakan kedudukan.Pada 8 Dis 2021, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda.


Bajet 2023 disedia berteras kesejahteraan dan kebajikan rakyat - PM

PUTRAJAYA, 23 Ogos- Kerajaan akan memastikan Bajet 2023 berteraskan kesejahteraan dan kebajikan rakyat segenap lapisan masyarakat dengan mengambil kira cabaran yang bakal dihadapi tahun hadapan, kata Perdana Menteri Datuk Seri Ismail Sabri Yaakob.Beliau berkata antara tumpuan utama dalam Bajet 2023 adalah untuk memastikan pemulihan pasca COVID-19 yang turut mewujudkan peluang pekerjaan dan meningkatkan pendapatan rakyat serta kelangsungan perniagaan."Dalam menghadapi ketidaktentuan global, Bajet 2023 turut memberi tumpuan kepada golongan rakyat yang memerlukan bantuan dengan menambah baik sistem perlindungan sosial serta meningkatkan kesejahteraan hidup rakyat melalui perkhidmatan kesihatan dan pendidikan berkualiti," katanya.Berucap pada majlis penutupan Konsultasi Bajet 2023 di Kementerian Kewangan di sini hari ini, Ismail Sabri berkata kerajaan akan turut memberi tumpuan kepada persekitaran hidup yang selamat dan selesa dengan menitikberatkan pembangunan yang inklusif dan mampan."Ia bertujuan agar semua ahli Keluarga Malaysia dapat menikmati manfaat pembangunan negara pada masa kini dan hadapan tanpa mengira komuniti atau tempat tinggal," katanya.Ismail Sabri berkata isu dan cabaran yang dibangkitkan dalam Konsultasi Bajet 2023 itu, yang difahamkan lebih daripada 3,000 isu dan 2,000 cadangan telah diterima daripada 242 agensi termasuk cadangan mengenai percukaian serta kaedah penyelesaian yang dicadangkan untuk menanganinya akan diperhalusi dan diteliti sewajarnya.

Majlis penutupan Konsultasi Bajet 2023 di Kementerian Kewangan di sini, hari ini

Cadangan itu termasuklah mengenai percukaian, pemberian subsidi dan perlindungan sosial, kelangsungan perniagaan dan kemampanan industri termasuk mengurang kos menjalankan perniagaan dan meningkatkan pembangunan sumber manusia dan tenaga mahir, produktiviti, teknologi dan digitalisasi dalam perniagaan.Beliau berkata terdapat juga cadangan untuk memperkukuh kerjasama pelbagai pihak untuk mempercepat pelaksanaan Agenda Pembangunan Mampan (SDG) menjelang 2030 di peringkat nasional.


Rayuan SRC: Najib gagal gugurkan Tengku Maimun

PUTRAJAYA, 23 Ogos - Ketua Hakim Negara, Tun Tengku Maimun Tuan Mat kekal mengetuai panel lima hakim Mahkamah Persekutuan bagi mendengar rayuan akhir Datuk Seri Najib Razak berhubung berhubung kes penyelewengan dana RM42 juta milik SRC International Sdn Bhd yang dihadapinya.Ini selepas Mahkamah Persekutuan menolak permohonan bekas Perdana Menteri itu yang dikemukakan di saat-saat akhir agar Tengku Maimum menarik diri daripada mendengar rayuannya.Ketika menyampaikan keputusan panel itu, Tengku Maimun berkata tiada sebarang kaitan catatan Facebook suaminya pada 2018 dengan rayuan Datuk Seri Najib Razak.Tambahnya, hantaran tersebut dimuat naik sebelum Datuk Seri Najib didakwa di Mahkamah Tinggi Kuala Lumpur.“Hantaran ini dimuat naik empat tahun lepas,” katanya.Turut bersidang Hakim Besar Sabah dan Sarawak Tan Sri Abang Iskandar Abang Hashim serta Hakim-Hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd.

Pada prosiding pagi tadi, peguam Hisyam Teh Poh Teik memberitahu mahkamah bahawa pihaknya mengemukakan permohonan melalui notis usul yang difailkan semalam agar Ketua Hakim Negara Tun Tengku Maimun Tuan Mat menarik diri daripada mendengar rayuan anak guamnya.Najib mendakwa suami kepada Tengku Maimun telah menerbitkan hantaran menerusi laman Facebook berhubung dirinya.Dalam afidavit sokongannnya, Najib berkata, beliau mendapat tahu pada 17 Ogos lalu, terdapat satu hantaran dibuat di laman Facebook pada 11 Mei 2018 oleh individu bernama Zamani Ibrahim berkaitan dirinya dalam prosiding rayuan akhir itu.